Diari Oficial de la Generalitat Valenciana


Sumari del DOGV 10170, del 30-12-2024 (2024/13166)

ORDEN 9/2024, de 19 de desembre, de la Vicepresidència Primera i Conselleria de Servicis Socials, Igualtat i Vivenda, per la qual s’establixen les bases reguladores per a la concessió de subvencions dels programes d’actuacions del Pla de recuperació, transformació i resiliència i es realitza la convocatòria d’ajudes per als exercicis 2024 a 2026.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10123

Data del DOGV
:   30-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13051

CVE
:   IWFA-V-4535-48454

Data del document
:   19-12-2024

Organisme emissor
:   Vicepresidència Primera i Conselleria de Servicis Socials, Igualtat i Vivenda

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a la construcció
    * energia renovable
    * millora d'habitatge
    * habitatge

Índex

Antecedents

CAPÍTOL I. Disposicions Generals

Base 1. Objectiu

Base 2. Actuacions subvencionables

Base 3. Beneficiaris

Base 4. Finançament pel PRTR i règim de concessió

Base 5. Terminis

Base 6. Gastos subvencionables

Base 7. Bestretes i règim de garanties

Base 8. Compatibilitat d’ajudes

CAPÍTOL II. Obligacions comunes a les sol·licituds d’ajudes

Base 9. Obligacions de compatibilitat de les ajudes amb el mercat interior

Base 10. Obligacions en matèria d’informació, comunicació i publicitat

Base 11. Obligació de sol·licitar un mínim de tres ofertes

Base 12. Còmput d’ingressos i criteris de vulnerabilitat

CAPÍTOL III. Règim aplicable als destinataris últims

Base 13. Disposicions generals aplicables als destinataris últims

Base 14. Obligacions i responsabilitats dels destinataris últims

CAPÍTOL IV. Ajudes del programa 3 en edifici

Base 15. Condicions per a la concessió d’ajudes en edifici (AE-EDIF)

Base 16. Quantia de les ajudes en edifici (AE-EDIF)

Base 17. Condicions per a la concessió de l’ajuda complementària per vulnerabilitat (QKB-HIGR-ZFGD-36)

Base 18. Condicions per a la concessió de l’ajuda complementària per amiant (OHO-NOAG-OIIM-81)

CAPÍTOL V. Ajudes del programa 4 en vivenda

Base 19. Condicions per a la concessió d’ajudes per a la millora de l’eficiència energètica de vivenda (AFE-VIV)

Base 20. Condicions per a la concessió d’ajudes per a la modificació d’elements constructius de l’envolupant de vivenda (AFE-EVT)

Base 21. Quantia de les ajudes a vivenda (AFE-VIV I AFE-EVT)

CAPÍTOL VI. Ajudes del programa 5

Base 22. Condicions per a la concessió d’ajudes per a l’elaboració de projectes tècnics (AFE-PYT)

Base 23. Condicions per a la concessió d’ajudes a la implantació del llibre d’edifici existent (AFE-LDE)

CAPÍTOL VII. Documentació per a presentar

Base 24. Documentació per a presentar en totes les sol·licituds

Base 25. Documentació addicional per a presentar en ajudes en edifici (Programa 3)

Base 26. Documentació addicional per a presentar en ajudes en vivenda (Programa 4)

Base 27. Documentació addicional per a presentar en ajuda a l’elaboració del llibre de l’edifici existent per a la rehabilitació i la redacció de projectes de rehabilitació (Programa 5)

Base 28. Documentació per a presentar en cas d’obra iniciada i obra acabada

CAPÍTOL VIII. Contingut dels projectes i/o les memòries tècniques

Base 29. Disposicions generals aplicables a tots els projectes o les memòries

Base 30. Contingut de projectes i memòries tècniques per a les ajudes AFE-EDIF I AFE-VIV

Base 31. Contingut de les memòries tècniques per a les ajudes AFE-EVT

Base 32. Contingut de les memòries per a les ajudes AFE-PYT

Base 33. Contingut del llibre de l’edifici existent per a la rehabilitació per a les ajudes AFE-LDE

CAPÍTOL IX. Informació a la ciutadania

Base 34. Informació a la ciutadania

CAPÍTOL X. Tramitació

Base 35. Disposicions generals sobre la tramitació

Base 36. Gestor de la rehabilitació

Base 37. Agent de la rehabilitació

Base 38. Presentació de la sol·licitud

Base 39. Instrucció del procediment i resolució de les ajudes

Base 40. Modificacions de la resolució de concessió

Base 41. Qualificació definitiva i abonament de les ajudes

Base 42. Control i revocació de les subvencions

Base 43. Pèrdua del dret al cobrament i reintegrament de la subvenció

CAPÍTOL XI. Mitjans d’impugnació, protecció de dades i règim jurídic

Base 44. Recursos contra la resolució de les ajudes

Base 45. Protecció de dades de caràcter personal i transparència

Base 46. Règim jurídic aplicable a les bases reguladores i a la convocatòria

CONVOCATÒRIA

Apartat 1. Objectiu

Apartat 2. Crèdits pressupostaris i quantia de les ajudes

Apartat 3. Criteris de valoració i documentació per a presentar

Apartat 4. Termini i forma de presentació de sol·licituds

Apartat 5. Termini de resolució d’ajudes, notificació i recursos

Disposició final. Eficàcia

*Antecedents*

I

L’instrument de recuperació Next Generation EU, articulat a través del Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer de 2021, permetrà a Espanya mobilitzar un volum d’inversió sense precedents. El 7 d’octubre de 2020 es va aprovar el marc general del Pla de recuperació, transformació i resiliència d’Espanya, que traça el full de ruta per a la modernització de l’economia espanyola. El Pla de recuperació, transformació i resiliència, regulat posteriorment pel Reial decret llei 36/2020, de 30 de desembre, pel qual s’aproven mesures urgents per a modernitzar l’Administració pública i per a executar el Pla de recuperació, transformació i resiliència, és un projecte de país que requerix la implicació de tots els agents econòmics i socials, de tots els nivells de govern i del conjunt dels recursos de l’Administració pública.

Este pla, dividit en trenta-un components, inclou un component 2 centrat en l’impuls de les actuacions de rehabilitació i millora del parc edificatori, tant en àmbits urbans com rurals, amb el marc estratègic de l’Agenda Urbana Espanyola, i assegurant la màxima ambició en l’àmbit de l’energia i la sostenibilitat. Com a objectiu específic busca aconseguir unes taxes de rehabilitació energètica que permeten avançar el compliment dels objectius del Pla nacional integrat d’energia i clima, en el marc de l’Estratègia a llarg termini per a la rehabilitació energètica en el sector de l’edificació a Espanya (ERESEE). Així mateix, la renovació del parc de vivenda i d’edificis aposta per enfocaments integrals, de manera que la millora de l’eficiència energètica i la integració de fonts d’energia renovable s’acompanye d’una millora de l’accessibilitat, la conservació, la millora de la seguretat d’utilització i la digitalització dels edificis.

En este context, han de dur-se a terme mesures en el marc dels programes d’ajuda que regula el Reial decret 853/2021, de 5 d’octubre, del Ministeri de Vivenda i Agenda Urbana, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència (d’ara en avant, Reial decret 853/2021).

Estos recursos addicionals han d’utilitzar-se de manera que es garantisca el compliment dels objectius intermedis i les metes pertinents, en els terminis establits i sempre en vivendes o edificis amb elevats nivells d’eficiència energètica.

II

Són objectius del Reial decret 853/2021:

a) Impulsar la implementació de l’Agenda Urbana Espanyola i, de manera específica, l’activitat de rehabilitació com a peça clau en la reactivació del sector de la construcció i immobiliari i en el compliment dels compromisos europeus i nacionals en matèria d’energia, clima i digitalització, amb una potencialitat enorme, tant per les condicions d’antiguitat i conservació del parc edificatori com per la capacitat de creació de llocs de treball.

b) Compliment, en el marc d’implementació de l’Agenda Urbana, dels següents principis clau: eficiència energètica, assequibilitat en l’accés a la vivenda, descarbonització i integració de renovables, cicle de vida i circularitat i elevats nivells ambientals i de salut.

c) Lluita contra la pobresa energètica, atenent la realitat econòmica i social de les llars i les circumstàncies particulars que generen esta problemàtica social.

d) Renovació i millora de vivendes i entorns residencials en nom de la reducció del consum d’energia i de les emissions.

e) Descarbonització de la calefacció i la refrigeració mitjançant una reducció del consum i la demanda i una millora del rendiment energètic d’estes instal·lacions fomentant la substitució dels combustibles fòssils per energies renovables.

f) Contribuir a digitalitzar el sector edificatori en les actuacions de rehabilitació i la promoció de vivenda en lloguer social per tal d’afavorir la generació d’unes bases i la dinàmica de creixement i consolidació del sector que continue en el mitjà i el llarg termini.

g) Generar el model de gestió de l’agent rehabilitador i fomentar l’agrupació dels diferents servicis per a executar les rehabilitacions a través d’un únic agent o gestor, model de clau en el pany.

III

El Reial decret 853/2021 articula i regula 6 programes d’ajuda que s’enquadren específicament en dos de les inversions del component 2, la inversió C02.I01, Programa de rehabilitació per a la recuperació econòmica i social en entorns residencials, i la inversió C02.I02, Programa de construcció de vivendes en lloguer social en edificis eficients energèticament, dels quals la present orde de bases desplega els següents:

– Programa d’ajuda a les actuacions de rehabilitació d’edificis (Programa 3).

– Programa d’ajuda a les actuacions de millora de l’eficiència energètica en vivendes (Programa 4).

– Programa d’ajuda a l’elaboració del llibre de l’edifici existent per a la rehabilitació i la redacció de projectes de rehabilitació (programa 5).

El desplegament del Reial decret 853/2021 per mitjà d’esta orde de bases està motivat, més enllà de l’aclariment del procediment administratiu, per tres objectius:

1. Definició de les figures del gestor de la rehabilitació i de l’agent de la rehabilitació.

2. Delimitació de les obligacions i els drets dels agents públics i privats.

3. Concreció dels criteris d’intervenció en els casos en què concórrega vulnerabilitat econòmica.

IV

Quasi totes les actuacions de rehabilitació d’edificis a la Comunitat Valenciana les realitzen les comunitats de persones propietàries, atesa l’estructura de propietat del parc immobiliari residencial.

És prioritari establir mecanismes que faciliten la tramitació de les ajudes i l’execució de les obres per a oferir la millor informació possible que facilite la complexa presa de decisions mitjançant acords de comunitat. Fonamentalment, les figures dels gestors i els agents de la rehabilitació estan enfocades a complir estos objectius.

El gestor de la rehabilitació assessora en tots els aspectes relacionats amb la tramitació de les ajudes, amb el projecte d’obra que cal executar i el control de l’execució de l’obra perquè es complisquen els objectius definits en el projecte sobre la base del qual es van concedir les ajudes. El gestor assessora la comunitat, però la comunitat de persones propietàries és la que contracta tant el projectista com l’empresa constructora que executa l’obra i, per tant, es fa càrrec del pagament de les factures, del cost de l’actuació i de percebre la subvenció que corresponga.

L’agent de la rehabilitació posa en pràctica el model de clau en el pany. En la relació contractual entre les parts s’ha de pactar l’obra per a efectuar, el preu d’esta i la forma de finançament (diferenciant entre la subvenció per rebre i la quantitat que ha d’abonar la comunitat de propietaris) mitjançant el mecanisme de cessió del cobrament. L’agent també s’encarregarà de tramitar les ajudes en nom de la comunitat. Per tant, el perfil de l’agent de la rehabilitació és, principalment, empresarial, amb capacitat econòmica i tècnica suficient per a executar obres de rehabilitació i, en particular, la rehabilitació energètica.

V

La Resolució de 18 de juny de 2024, de la Vicepresidència Segona i Conselleria de Servicis Socials, Igualtat i Vivenda, per la qual s’aprova el Pla estratègic de subvencions de la Vicepresidència Segona i Conselleria de Servicis Socials, Igualtat i Vivenda per al període 2024-2026 (DOGV núm. 9875, de 20.06.2024), inclou les ajudes que regula esta orde de bases i convocatòria.

El Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries i les seues atribucions (DOGV núm. 9990 bis, de 22.11.2024), en relació amb el Decret 173/2024, de 3 de desembre, del Consell, pel qual s'establix l’estructura orgànica bàsica de la Presidència i de les conselleries, article 40, atribuïx a la Direcció General de Vivenda, entre altres, les funcions relatives a actuacions en matèria d'arquitectura, disseny i qualitat en l'edificació, amb especial atenció a la sostenibilitat, a la millora de l'accessibilitat i a l'eficiència energètica, petjada ambiental i etiqueta ecològica en l'àmbit de la construcció, així com la col·laboració amb el departament competent en matèria de medi ambient per a la gestió i el reciclatge de residus de la construcció i de la demolició, competència que reitera l’article 21 del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda.

En virtut del que s’ha exposat anteriorment, complits els tràmits procedimentals oportuns, vistes la Llei 39/2015, d’1 d’octubre, de procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; el Decret 173/2024, de 3 de desembre, del Consell, pel qual s'establix l’estructura orgànica bàsica de la Presidència i de les conselleries; el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda; el Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19, i la resta de les normes d’aplicació general i pertinent,

DISPOSE

CAPÍTOL I.

*Disposicions generals*

*Base 1. Objectiu*

1. Constituïx l’objectiu d’esta orde establir les bases reguladores per a la concessió, en règim de concurrència no competitiva, de les ajudes que establix el Reial decret 853/2021 a projectes de

rehabilitació energètica d’edificis, vivenda i elaboració del llibre de l’edifici i la redacció de projectes de rehabilitació realitzats a la Comunitat Valenciana pels beneficiaris segons es definixen en la base 3 d’este document, i seran subvencionables les que definix la base 2, així com efectuar la convocatòria d’ajudes corresponent als anys 2024 a 2026.

2. Les ajudes que regula esta orde tindran com a finalitat contribuir al compliment dels objectius marcats en la inversió 1, Programa de rehabilitació per a la recuperació econòmica i social en entorns residencials, del component 2, Implementació de l’Agenda Urbana Espanyola: Pla de rehabilitació i regeneració urbana, de la Decisió d’execució (UE), de 13 de juliol de 2021, concretament als objectius 27 i 29 de l’annex a la Decisió d’execució del Consell (CID, per les sigles en anglés), de 16 de juny de 2021, relativa a l’aprovació de l’avaluació del Pla de recuperació i resiliència d’Espanya (d’ara en avant, PRTR).

*Base 2. Actuacions subvencionables*

1. Les actuacions subvencionables regides per estes bases reguladores són les següents:

a) Ajudes per a edifici (programa 3):

i. Ajuda a la rehabilitació d’edifici (codi AFE-EDIF)

– Ajuda complementària a la rehabilitació d’edifici, per a la retirada, la manipulació, el transport i la gestió dels residus d’amiant (codi SEW-SMGN-AWOU-40).

ii. Ajuda complementària - personal a la rehabilitació d’edifici per motius de vulnerabilitat (codi YDX-DDAC-WTWQ-87).

b) Ajudes per a vivenda (programa 4)

i. Ajuda a la millora de l’eficiència energètica de vivenda (codi AFE-VIV).

ii. Ajuda a la modificació o la substitució d’elements constructius de l’envolupant tèrmica per a adequar les seues característiques als valors límit de transmitància tèrmica i de permeabilitat a l’aire (codi AFE-EVT).

c) Ajuda a l’elaboració del llibre de l’edifici existent per a la rehabilitació i la redacció de projectes de rehabilitació (programa 5).

i. Ajuda a la implantació i la generalització del llibre d’edifici existent per a la rehabilitació (codi AFE-LDE).

ii. Ajuda a l’elaboració de projectes tècnics de rehabilitació integral d’edificis (codi AFE-PYT).

2. Estes ajudes tenen com a objectiu, tant en l’àmbit urbà com rural, finançar obres o actuacions en els edificis d’ús predominantment residencial-vivenda en què s’obtinga una millora acreditada de l’eficiència energètica, i esta ha d’estar vinculada a les actuacions realitzades, amb una atenció especial a l’envolupant edificatòria en:

a) Edificis de tipologia residencial col·lectiva, incloses les vivendes.

b) Vivendes unifamiliars aïllades o agrupades en fila o pertanyents a edificis plurifamiliars en règim de propietat horitzontal.

3. D’acord amb l’article 31.4 de l’LGS 38/2003, el beneficiari haurà de destinar els béns objecte de la subvenció al fi concret per al qual s’haja concedit la subvenció durant un període mínim de cinc anys en cas de béns inscriptibles en un registre públic. El no compliment podrà ser causa de reintegrament.

4. No poden ser objecte de les ajudes i, consegüentment, no seran subvencionables en cap dels tipus d’ajuda:

a) Les actuacions d’inversió en generadors tèrmics que utilitzen combustible d’origen fòssil.

b) Les intervencions de rehabilitació que tenen com a objectiu l’enderrocament de tot l’edifici existent mantenint solament les façanes.

c) Els supòsits d’edificis unifamiliars i/o plurifamiliars de propietaris únics que siguen vivendes que s’utilitzen íntegrament per a obtindre rendiments d’activitats econòmiques regulades per la normativa sectorial aplicable d’ús turístic.

La sol·licitud de qualsevol edifici de propietari únic comporta també la renúncia expressa de realitzar activitats econòmiques de tipus turístic per un període de deu anys des de la data de concessió de la subvenció i, en cas d’incompliment, serà procedent revocar la subvenció, amb el reintegrament de la subvenció abonada més els interessos legals reportats.

d) Les actuacions en elements i espais comuns no contingudes en el mateix edifici de vivendes, com ara zones enjardinades, pistes esportives, pavelló de gimnàs o vestidor, zona exterior de jocs per a xiquets, piscina o anàlogues.

e) Els edificis/vivendes objecte d’ajuda han de tindre ús “residencial-vivenda” en el moment de presentar la sol·licitud, i no serà subvencionable mitjançant estes ajudes el canvi d’ús de qualsevol tipus a “residencial-vivenda”.

f) No tindran consideració d’ús residencial i, consegüentment, no podran ser objecte d’estes subvencions:

– Edificis d’ús turístic.

–  Hotels, hostals, motels.

– Hotels apartament i bungalous.

– Internats i col·legis majors.

– Asils i residències.

– Sanatoris i hospitals.

g) L’ampliació de la superfície construïda de l’immoble, i caldrà diferenciar en el projecte o la memòria:

– Les obres i les partides del pressupost que corresponguen a la rehabilitació de l’edifici existent.

– Les obres i les partides del pressupost de les actuacions necessàries per a esta ampliació. Les que no siguen divisibles s’hauran de prorratejar.

h) El buidatge de l’edifici, mantenint les façanes i les mitgeres, que es considera obra nova. Tindran també consideració d’obra nova les zones o els volums que es demolisquen i es tornen a construir, i han de tractar-se com si es tractara d’una ampliació.

i) El lloguer d’equips per a complir els requisits d’eficiència energètica.

j) Adquisició de superfície. No es considerarà subvencionable l’adquisició de superfície addicional per a dur a terme les obres objecte de les actuacions:

– Ni en casos en què esta superfície siga aliena a la finca a on es realitzen les actuacions.

– Ni en casos en què un element privatiu de la finca passe a ser un element d’esta.

– Tampoc seran subvencionables els gastos vinculats a esta compra, com per exemple, escriptures, notaris, registre de la propietat.

*Base 3. Beneficiaris*

1. En el cas de les ajudes de rehabilitació d’edifici (codis AFE-EDIF, JCM-WXCJ-NBWZ-56 i GXZ-AMMV-LVED-34), respecte de la rehabilitació d’edificis i de complexos immobiliaris subjectes a la Llei 49/1960, sobre propietat horitzontal, d’ús predominantment residencial, en els quals s’obtinga una millora acreditada de l’eficiència energètica, podran ser destinataris últims de les ajudes els qui assumisquen la responsabilitat de l’execució de l’actuació i en particular:

a) Les persones, físiques o jurídiques (tinguen naturalesa privada o pública) i que siguen propietàries, usufructuàries o arrendatàries de:

– Vivendes unifamiliars aïllades.

– Vivendes unifamiliars agrupades en fila en les quals no hi haja divisió horitzontal.

– Vivendes unifamiliars entre mitgeres en què no hi haja divisió horitzontal.

– Edificis existents de tipologia residencial de vivenda col·lectiva, així com de les seues vivendes.

b) Les administracions públiques i els organismes i altres entitats de dret públic, així com les empreses públiques i les societats mercantils participades, almenys en un 50 % per les administracions públiques propietàries dels immobles.

c) Les comunitats de propietaris o les agrupacions de comunitats de propietaris constituïdes segons el que disposa l’article 5 de la Llei 49/1960, de 21 de juliol, de propietat horitzontal.

d) Les persones propietàries que, de manera agrupada, posseïsquen edificis que reunisquen els requisits que establix l’article 396 del Codi Civil i no hagen atorgat el títol constitutiu de propietat horitzontal.

e) Les societats cooperatives de vivendes compostes de manera agrupada per persones propietàries de vivendes o edificis que reunisquen els requisits que establix l’article 396 del Codi Civil, així com per les persones propietàries que conformen comunitats de propietaris o agrupacions de comunitats de propietaris constituïts segons el que disposa l’article 5 de la Llei 49/1960, de 21 de juliol, de propietat horitzontal, i per cooperatives en règim de cessió d’ús de les seues vivendes.

f) Les empreses arrendatàries o concessionàries dels edificis, així com les cooperatives que acrediten esta condició, mitjançant un contracte vigent, que els atorgue la facultat expressa per a escometre les obres de rehabilitació objecte del programa.

2. En el cas de les ajudes en vivenda (codis AFE-VIV i AFE-EVT), podran ser destinataris últims de les ajudes els qui assumisquen la responsabilitat de l’execució de l’actuació, i en particular:

a) Les persones propietàries, usufructuàries o arrendatàries de vivendes, tant si són persones físiques com si tenen personalitat jurídica de naturalesa privada o pública.

b) Les administracions públiques i els organismes i altres entitats de dret públic, així com les empreses públiques i les societats mercantils participades, íntegrament o majoritàriament, per les administracions públiques propietàries dels immobles.

3. En el cas de les ajudes per a la implantació i la generalització del llibre d’edifici existent per a la rehabilitació (codi AFE-LDE) i l’elaboració de projectes tècnics de rehabilitació integral d’edificis (codi AFE-PYT), podran ser destinataris últims de les ajudes:

a) Els propietaris, els usufructuaris o els arrendataris de vivendes unifamiliars aïllades o agrupades en fila, i d’edificis existents de tipologia residencial de vivenda col·lectiva, siguen persones físiques o tinguen personalitat jurídica de naturalesa privada o pública.

b) Les administracions públiques i els organismes i altres entitats de dret públic, així com les empreses públiques i les societats mercantils participades, íntegrament o majoritàriament, per les administracions públiques propietàries dels immobles.

c) Les comunitats de propietaris o les agrupacions de comunitats de propietaris constituïdes segons el que disposa l’article 5 de la Llei 49/1960, de 21 de juliol, de propietat horitzontal.

d) Les persones propietàries que, de manera agrupada, posseïsquen edificis que reunisquen els requisits que establix l’article 396 del Codi Civil i no hagen atorgat el títol constitutiu de propietat horitzontal.

e) Les societats cooperatives de vivendes compostes de manera agrupada per persones propietàries de vivendes o edificis que reunisquen els requisits que establix l’article 396 del Codi Civil, així com per les persones propietàries que conformen comunitats de propietaris o agrupacions de comunitats de propietaris constituïts segons el que disposa l’article 5 de la Llei 49/1960, de 21 de juliol, de propietat horitzontal, i per cooperatives en règim de cessió d’ús de les seues vivendes.

*Base 4. Finançament pel PRTR i règim de concessió*

1. Estes ajudes es finançaran amb crèdits vinculats al Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència.

2. El finançament estarà vinculat al compliment dels objectius previstos en el PRTR, així com a l’estimació de costos vinculada a este.

3. Les ajudes regulades mitjançant estes bases reguladores tindran la forma de subvencions.

4. Les convocatòries d’ajudes que sorgisquen d’esta orde de bases podran fixar, a més de la quantia total màxima dins dels crèdits disponibles, una quantia addicional l’aplicació a la concessió de subvencions de la qual no requerirà una nova convocatòria, en compliment de l’article 58.2 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions. La concessió d’estes ajudes queda condicionada a l’existència de crèdit adequat i suficient en el moment de la resolució de concessió.

5. El procediment per a atorgar estes ajudes serà el de concurrència no competitiva, segons l’article 62 del Reial decret llei 36/2020, de 30 de desembre, i el criteri per a la concessió d’ajudes serà l’orde de presentació de les sol·licituds.

6. Es considerarà esgotat el pressupost quan es resolga favorablement l’última sol·licitud d’ajuda que totalitze l’import corresponent segons la línia d’ajuda; cada programa té un pressupost assignat independent. En el cas que una sol·licitud d’ajuda tinga possibilitat de ser receptora d’una subvenció, però l’expedient es trobe paralitzat a costa d’esmenes, revisions addicionals en matèria d’antifrau o qualsevol altra situació sobrevinguda que puga paralitzar la decisió de concessió de l’ajuda a eixa sol·licitud en concret, es podran concedir ajudes a la resta de les sol·licituds d’ajudes considerades sempre que es reserve el crèdit oportú per a concedir l’ajuda màxima considerada a la sol·licitud paralitzada per a la seua resolució en cas que el dictamen siga, finalment, favorable.

Amb posterioritat a eixe moment, si encara està obert el termini de presentació de sol·licituds, els sol·licitants podran continuar presentant sol·licituds que entraran a formar part d’una llista d’espera provisional, i que podran ser ateses per rigorós orde de presentació en funció del programa d’ajudes dins del qual s’engloben.

La concessió d’ajudes a sol·licituds de la llista d’espera estarà supeditada al fet que o bé s’amplie el pressupost de la convocatòria dins dels terminis permesos, o bé al fet que s’hagen produït desestimacions, desistiments, renúncies o revocacions en sol·licituds anteriors dins del termini de presentació de sol·licituds que alliberen pressupost. En tot cas, la llista d’espera només serà vigent fins que es publique la resolució definitiva de les ajudes de la convocatòria que esgote el pressupost vigent, i perdrà la seua validesa al finalitzar el període de resolució de la convocatòria.

En cap cas que una sol·licitud forme part de la llista d’espera generarà dret a la percepció de subvencions.

*Base 5. Terminis*

1. Seran subvencionables les obres que cal executar, les obres en execució o les ja executades, sempre que complisquen els requisits de la convocatòria, si la data d’inici ha sigut:

a) Posterior al 06/10/2021, en el cas que el beneficiari final tinga la consideració d’empresa.

b) Posterior al 01/02/2020, en el cas que el beneficiari final no siga una empresa.

2. No obstant el que especifica l’apartat anterior, en les ajudes del programa 5 d’ajuda a l’elaboració del llibre de l’edifici existent per a la rehabilitació i la redacció de projectes de rehabilitació, els edificis respecte dels quals se sol·licita l’ajuda han d’estar finalitzats abans de l’any 2000, d’acord amb l’article 52.1 de l’RD 853/2021).

3. S’establix un termini màxim d’execució de les obres, comptats des de la data de concessió de l’ajuda, de:

a) Vint (20) mesos i sempre finalitzada abans del 30 de juny de 2026 en el cas d’actuacions vinculades a les ajudes a la rehabilitació d’edifici (codi AFE-EDIF). Serà obligatori presentar un cronograma amb els terminis de l’actuació que es tindrà en compte per a la concessió.

b) Dotze (12) mesos i sempre finalitzada abans del 30 de juny de 2026 en el cas d’actuacions vinculades a les ajudes per a millora de l’eficiència energètica de vivenda (codi AFE-VIV).

c) Dotze (12) mesos i sempre finalitzada abans del 30 de juny de 2026 en el cas d’actuacions vinculades a les ajudes per a la modificació o la substitució d’elements constructius de l’envolupant tèrmica per a adequar les seues característiques als valors límit de transmitància tèrmica i de permeabilitat a l’aire (codi AFE-EVT).

4. Tota actuació subvencionada, amb independència de quan es produïsca la resolució de concessió, haurà de finalitzar-se abans del 30 de juny de 2026, i la seua no finalització en este termini es considerarà un incompliment.

*Base 6. Gastos subvencionables*

1. Podran formar part del gasto subvencionable de l’actuació, segons corresponga en cada tipus d’ajuda, els següents conceptes de gasto:

a) El gasto de les obres.

b) La gestió inherent al desenrotllament de l’actuació i els gastos associats.

c) Els honoraris dels professionals intervinents.

d) El gasto de la redacció dels projectes, les memòries, els informes tècnics i els certificats necessaris.

e) Els gastos derivats de la tramitació administrativa.

f) Altres gastos generals similars, sempre que estiguen justificats degudament.

g) L’IVA es podrà considerar elegible sempre que no puga ser susceptible de recuperació o compensació total o parcial.

h) D’acord amb la Llei 38/2003, de 17 de novembre, general de subvencions, en cap cas els gastos subvencionables podran ser superiors als valors de mercat.

2. No es consideren gastos subvencionables els corresponents a:

a) Llicències.

b) Taxes.

c) Impostos o tributs.

d) Gastos financers i interessos deutors i la resta de gastos financers, excepte les bonificacions d’interessos o les bonificacions de comissions de garantia incloses en les regions d’ajuda i les excepcions previstes en la resta dels instruments financers.

*Base 7. Bestretes i règim de garanties*

1. Es podran concedir bestretes de les quantitats per abonar en concepte de subvenció, segons estipulen esta base i l’article 44.11 de la Llei 8/2023, de 27 de desembre, de pressupostos de la Generalitat per a l’exercici 2024, o, en defecte d’això, la normativa vigent per a l’any en qüestió, i es distingiran dos supòsits de fet:

a) Que el sol·licitant o el perceptor de l’ajuda siga una empresa o una entitat pública, i en este cas es concedirà als que ho sol·liciten una bestreta del 80 % de l’ajuda concedida.

b) Qualsevol altre supòsit diferent del que regula l’apartat anterior, i en este cas es concedirà als que ho sol·liciten una bestreta del 30 % de l’ajuda concedida.

2. Per a la concessió de les bestretes mencionades en el punt anterior, és necessari que es complisquen les condicions següents:

a) Que estes bestretes es destinen exclusivament a cobrir gastos de l’actuació objecte de subvenció.

b) Que els beneficiaris últims d’estes bestretes acrediten que estan al corrent del pagament de les obligacions de reembossament de qualsevol altra bestreta concedida anteriorment amb càrrec als crèdits consignats específicament per a la gestió de fons europeus en els pressupostos generals de l’Estat, d’acord amb el que establix l’article 61.3 del Reial decret llei 36/2020, de 30 de desembre.

c) Així mateix, els beneficiaris últims d’estes bestretes també hauran d’estar al corrent en el compliment de la resta d’obligacions que establix l’article 13 de la Llei 38/2003, de 17 de novembre, general de subvencions, entre estes, estar al corrent en el compliment de les seues obligacions tributàries i amb la Seguretat Social.

L’acreditació d’esta última circumstància s’ha de dur a terme d’acord amb el que preveuen els articles 22 i 24 del Reglament de la llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i referent a això es considera que la persona beneficiària ha d’autoritzar l’òrgan administratiu concedent perquè puga consultar directament esta informació de manera directa amb l’Administració tributària o de la Seguretat Social. No obstant això, la persona sol·licitant podrà denegar el consentiment expressament, per a la qual cosa haurà d’aportar els certificats corresponents.

3. Serà necessari sol·licitar la bestreta a través del tràmit habilitat a este efecte disponible en la pàgina web de la Vicepresidència Primera i Conselleria de Servicis Socials, Igualtat i Vivenda. En el cas que els sol·licitants de les ajudes no disposen de mitjans tècnics per a formalitzar la sol·licitud per esta via, podran acudir durant el termini de presentació de sol·licituds a les dependències de la Conselleria situades a:

– Avinguda d’Aguilera, número 1 (03053 Alacant).

– Plaça del Jutge Borrull, número 4 (12630 Castelló de la Plana).

– Carrer de Gregori Gea, número 27 (46660 València).

Així com en la resta de les possibilitats que preveu l’article 16.4 de la Llei 39/2015, d’1 d’octubre, del procediment administratiu comú.

4. Quan se sol·liciten bestretes de la subvenció concedida mitjançant el tràmit habilitat, s’hauran de constituir garanties en la Caixa de Depòsits i Fiances de la Generalitat si l’import de la subvenció que ha de rebre el beneficiari últim és superior a un milió d’euros, segons el que disposa la Llei 1/2015, de 6 de febrer, d’hisenda pública, del sector públic instrumental i de subvencions.

5. S’exigirà per a la concessió de les bestretes la presentació del resguard de constitució de garanties en el moment de la sol·licitud de la bestreta.

6. L’import que caldrà garantir serà igual a la quantia de la bestreta.

7. Podran constituir-se garanties en qualsevol de les modalitats acceptades per la Caixa de Depòsits i Fiances de la Generalitat segons la seua normativa reguladora (Orde 3/2023, de 14 de març de 2023, de la Conselleria d’Hisenda i Model Econòmic, per la qual s’aprova el Reglament de funcionament de la Caixa de Depòsits i Fiances de la Generalitat).

8. Les garanties s’alliberaran, amb caràcter general, quan s’acredite la finalització de les activitats objecte de la subvenció, o s’haja efectuat l’ingrés del reintegrament que siga procedent. El règim de cancel·lació de les garanties s’ajustarà al que establix la normativa de la Caixa de Depòsits i Fiances de la Generalitat.

9. Les garanties es confiscaran quan es produïsca l’impagament del reintegrament que siga procedent per incompliment de qualsevol condició imposada al beneficiari en esta orde de bases, en la convocatòria o en la mateixa resolució de concessió.

*Base 8. Compatibilitat d’ajudes*

1. Les subvencions que es concedisquen sobre la base d’esta convocatòria seran compatibles amb qualsevol altra ajuda pública per al mateix objectiu, sempre que es complisquen acumulativament estos dos requisits:

a) Que no se supere el cost total de les actuacions.

b) Que la regulació de les altres ajudes, tant d’àmbit nacional com europeu, ho admeta.

2. En el cas que se supere el cost total de les obres, es reduirà l’import de la subvenció a concedir fins que s’arribe a este límit.

3. En el cas de les ajudes per a la rehabilitació de l’edifici (codi AFE-EDIF), els destinataris últims de les ajudes no podran obtindre el finançament corresponent del programa d’actuacions de rehabilitació en barris.

4. Les ajudes per a la millora de l’eficiència energètica de vivenda (codis AFE-VIV i AFE-EVT), sempre que quede acreditat que no se subvenciona el mateix cost, són compatibles amb les següents ajudes regides per l’RD 853/2021:

a) Les ajudes corresponents a les actuacions de rehabilitació de barris.

b) Les de rehabilitació d’edificis, excepte vivendes unifamiliars.

5. En estos casos, tant en la sol·licitud de l’ajuda com en el procediment de verificació, es farà constar expressament, mitjançant una declaració responsable, que no s’ha sol·licitat cap ajuda per a la mateixa actuació en els programes citats anteriorment.

6. Les vivendes unifamiliars podran sol·licitar alternativament (però no les dos):

a) Ajudes per a la millora de l’eficiència energètica de vivenda (codi AFE-VIV) i/o l’ajuda a la modificació o la substitució d’elements constructius de l’envolupant tèrmica per a adequar les seues característiques als valors límit de transmitància tèrmica i de permeabilitat a l’aire (codi AFE-EVT).

b) Ajudes per a la rehabilitació d’edificis (codi AFE-EDIF).

7. Les ajudes per a la implantació i la generalització del llibre d’edifici existent per a la rehabilitació (codi AFE-LDE) i per a l’elaboració de projectes tècnics de rehabilitació integral d’edificis (codi AFE-PYT) seran compatibles amb qualsevol altra ajuda pública per al mateix objectiu, sempre que no se supere el cost total de les actuacions i sempre que la regulació de les altres ajudes, siguen d’àmbit nacional o europeu, ho admeten, i serà aplicable el que disposa l’article 9 del Reglament (UE) 2021/241, del Parlament Europeu i del Consell, de 12 de febrer de 2021, que establix que l’ajuda concedida en el marc del mecanisme se sumarà a la proporcionada d’acord amb altres programes i instruments de la Unió, i precisa que les reformes i els projectes d’inversió podran rebre ajuda d’altres programes i instruments de la Unió sempre que esta ajuda no cobrisca el mateix cost, per a evitar així el doble finançament entre programes del Mecanisme de recuperació i resiliència, així com amb altres instruments de la Unió.

En concret, estes subvencions atorgades en este programa són compatibles amb les ajudes regulades en el programa d’ajuda a les actuacions de rehabilitació del barri, de l’edifici i en el programa de foment de la millora de l’eficiència energètica en vivendes.

8. Quan s’hagen sol·licitat altres ajudes procedents de fons europeus per al mateix edifici o vivenda, s’haurà de justificar, tant en la sol·licitud de l’ajuda com en el procediment de verificació, mitjançant una declaració responsable, que no se subvenciona més d’una vegada el mateix gasto.

CAPÍTOL II

*Obligacions comunes a les sol·licituds d’ajudes*

*Base 9. Obligacions de compatibilitat de les ajudes amb el mercat interior*

1. En el cas que el beneficiari de les ajudes no realitze activitat econòmica dins d’un dels supòsits reflectits en la base tercera de l’orde de bases, estes ajudes no estaran subjectes a l’article 107.1 del TFUE, ja que les activitats subvencionables tindrien un caràcter no econòmic, no afectarien la competència ni els intercanvis comercials entre els estats membres i tampoc afavoririen determinades empreses o produccions.

2. En el cas que el beneficiari de les ajudes realitze activitat econòmica dins d’un dels supòsits reflectits en la base tercera de l’orde de bases, estes ajudes sí que es voran subjectes a l’article 107 del TFUE, ja que les activitats subvencionables tindrien un caràcter econòmic i afectarien la competència. En este cas, serà aplicable una de les següents normatives de caràcter europeu:

*a*) El Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, i a la seua publicació en el *Diario Oficial de la Unión Europea*  (DOUE L, de 15.12.2023). Este reglament no s’aplicarà en el cas que les empreses operen en els sectors que arreplega l’article 1r.1 del reglament, és a dir, que siguen:

a. Les ajudes concedides a les empreses dedicades a la producció primària de productes de la pesca i de l’aqüicultura

b. Les ajudes concedides a les empreses dedicades a la transformació i la comercialització de productes de la pesca i de l’aqüicultura, quan l’import de l’ajuda es determine en funció del preu o de la quantitat de productes adquirits o comercialitzats.

c. Les ajudes concedides a les empreses dedicades a la producció primària de productes agrícoles.

d. Les ajudes concedides a les empreses dedicades a la transformació i la comercialització de productes agrícoles, en un dels casos següents:

i. Quan l’import de l’ajuda es determine en funció del preu o de la quantitat d’estos productes adquirits a productors primaris o comercialitzats per les empreses interessades.

ii. Quan l’ajuda se supedite a la seua repercussió, total o parcial, als productors primaris.

e. Les ajudes concedides a activitats relacionades amb l’exportació a tercers països o a estats membres, en concret, les ajudes vinculades directament a les quantitats exportades, l’establiment i l’explotació d’una xarxa de distribució o altres gastos corrents relacionats amb l’activitat exportadora.

f. Les ajudes condicionades a la utilització de productes i servicis nacionals davant dels productes i els servicis importats.

b) El Reglament (UE) núm. 651/2014, de la Comissió, i les seues modificacions posteriors (d’ara en avant, RGEC), a saber: Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat (DO L 187, de 26.6.2014), modificat pel Reglament (UE) 2017/1084, de la Comissió, de 14 de juny de 2017, pel qual es modifica el Reglament (UE) núm. 651/2014, quant a infraestructures portuàries i aeroportuàries, els llindars de notificació per a les ajudes a la cultura i a la conservació del patrimoni i per a les ajudes a infraestructures esportives i recreatives multifuncionals, així com els règims d’ajudes de funcionament de finalitat regional, i pel qual es modifica el Reglament (UE) núm. 702/2014, quant al càlcul dels costos subvencionables (DOUE L 156, de 20.6.2017); així mateix, pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, quant a la seua pròrroga, i el Reglament (UE) núm. 2021/1237, de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat (DOUE L 270, de 29.07.2021); i també pel Reglament (UE) 2023/1315, de la Comissió, de 23 de juny de 2023, pel qual es modifiquen el Reglament (UE) núm. 651/2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat, i el Reglament (UE) 2022/2473, pel qual es declaren determinades categories d’ajuda a les empreses dedicades a la producció, transformació i comercialització de productes de la pesca i de l’aqüicultura compatibles amb el mercat interior en aplicació dels articles 107 i 108 del tractat (DOUE L, 167 de 30.6.2023). L’RGEC no serà aplicable en el cas que es complisca alguna de les exempcions que arrepleguen els diferents apartats de l’article 1 de l’RGEC.

3. Serà aplicable la normativa d’ajudes d’estat per a realitzar inversions destinades a mesures d’eficiència energètica i per a la promoció de l’energia procedent de fonts renovables, i estaran sotmeses als següents requisits i límits:

a) Quan la suma de l’import de les ajudes concedides en els últims 3 anys previs a la concessió de l’ajuda i de la quantia d’ajuda sol·licitada en esta convocatòria siga inferior a 300.000 euros, s’aplicarà el que disposa el Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes de minimis. Les ajudes concedides d’acord amb el Reglament (UE) 2023/2831 s’acumularan fins al límit de 300.000 euros juntament amb aquelles de minimis concedides segons el Reglament (UE) núm. 2832/2023, el Reglament (UE) núm. 2013/1408 i el Reglament (UE) núm. 2014/717.

b) Quan la suma de l’import de les ajudes concedides en els últims 3 anys previs a la concessió de l’ajuda i de la quantia d’ajuda sol·licitada en esta convocatòria siga igual o superior a 300.000 euros i inferior a 59.167.983 d’euros per empresa i projecte, s’aplicarà el que disposa l’RGEC (article 38.bis del text consolidat, Ajudes a la inversió destinades a mesures d’eficiència energètica en edificis). Les ajudes concedides conformement a l’RGEC s’acumularan fins al límit de 42.455.5861 d’euros amb ajudes estatals concedides a l’activitat, el projecte o l’empresa beneficiaris sempre que les ajudes es referisquen a costos subvencionables identificables diferents o, en el cas que s’aplique als mateixos costos subvencionables, l’acumulació de l’ajuda no supere la intensitat o import d’ajuda més elevat d’aplicació a esta ajuda de l’RGEC. En el cas que no hi haja costos subvencionables identificables, les ajudes s’acumularan fins al llindar més elevat de finançament total pertinent fixat per a les circumstàncies concretes de cada cas en este reglament o en un altre reglament d’exempció per categories o en una decisió adoptada per la Comissió Europea.

Així mateix, d’acord amb l’article 38.bis, seran aplicables totes les condicions reflectides en este. Els imports de les ajudes concedides regides per esta orde que s’acullen a l’RGEC mai podran superar les intensitats d’ajuda reflectides en este article per a cada una de les casuístiques establides en funció de les actuacions i els costos subvencionables.

4. Els destinataris últims de les ajudes hauran de presentar una declaració responsable relativa a totes les ajudes concedides i especificar el compliment dels límits establits dels últims tres anys previs a la sol·licitud d’ajudes.

5. Les empreses beneficiàries de les ajudes hauran de presentar una declaració responsable que l’empresa ni és una “empresa en crisi”, d’acord amb la definició que establix l’apartat 18 de l’article 2 del (text consolidat del) Reglament (UE) núm. 651/2014, de 17 de juny de 2014, ni està subjecta a una orde de recuperació pendent després d’una decisió prèvia de la Comissió que haja declarat una ajuda concedida pel mateix estat membre il·legal i incompatible amb el mercat interior, a excepció dels règims d’ajudes destinats a reparar els danys causats per determinats desastres naturals i els règims d’ajudes que preveuen l’article 19 *ter*, la secció 2 *bis*  i la secció 16 del capítol III de l’RGEC, d’acord amb l’article 1 d’este.

*Base 10. Obligacions en matèria d’informació, comunicació i publicitat*

1. Els destinataris últims de les ajudes estan subjectes a les obligacions d’informació, comunicació i publicitat que establix l’article 34 del Reglament (UE) 2021/241, del Parlament Europeu i del Consell, de 12 de febrer de 2021, i la normativa europea i nacional que el desplegue. Esta informació queda reflectida en el manual següent:

<https://www.fondoseuropeos.hacienda.gob.es/sitios/dgpmrr/es-es/Documents/MANUAL%20DE%20COMUNICACI%C3%93N%20PARA%20LOS%20GESTORES%20DEL%20PLAN.pdf>

2. S’haurà d’incloure de manera visible la participació de la Unió Europea, el Ministeri de Vivenda i Agenda Urbana, la Generalitat i l’ajuntament corresponent en els cartells descriptius exteriors de la promoció i en les plaques commemoratives permanents que, si és el cas, s’instal·laran.

3. En particular, en les mesures d’informació i comunicació de les actuacions que desenrotllen les inversions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.), s’hauran d’incloure els logotips següents:

a) L’emblema de la Unió Europea.

b) Juntament amb l’emblema de la Unio?, s’inclourà el text “Finançat per la Unio? Europea-Next Generation EU”.

c) S’hauran de tindre en compte les normes gràfiques i els colors normalitzats que establix l’annex II del Reglament d’execució 821/2014. També es pot consultar la pàgina web següent:

<http://publications.europa.eu/code/es/es-5000100.htm>

I descarregar diversos exemples de l’emblema en:

<https://europa.eu/european-union/about-eu/symbols/flag_es#-download>

4. En el cas del programa 3, els beneficiaris de les ajudes hauran de col·locar els cartells informatius i les plaques definitives en un lloc ben visible i d’accés al públic; en el cas dels programes 4 i 5, no serà necessari col·locar plaques definitives després de realitzar l’actuació.

5. D’acord amb l’article 132 del Reglament (UE, Euratom) 2018/1046, del Parlament Europeu i del Consell, de 18.07.2018 (DOUE 30.07.2018), els perceptors i els destinataris últims de les ajudes mantindran i conservaran la documentació concernent a la subvenció, així com els registres i els documents en format electrònic, durant un període de cinc anys a partir de l’últim abonament de l’ajuda. Este període serà de tres anys si l’ajuda és d’un import inferior o igual a 60.000 EUR.

6. Els documents es conservaran bé en forma d’originals, o de còpies compulsades d’originals, bé en suports de dades comunament acceptats, entre estos versions electròniques de documents originals o documents existents únicament en versió electrònica. Quan n’hi haja versions electròniques, no seran necessaris originals si estos documents complixen els requisits legals aplicables perquè puguen considerar-se equivalents a originals i fiables a l’efecte d’auditoria.

7. Per a complir el que establix l’Orde HFP/1030/2021, de 29 de setembre, s’ha aprovat, mitjançant la Resolució de 22 de febrer de 2024, el Pla de mesures antifrau de la Vicepresidència Segona i Conselleria de Servicis Socials, Igualtat i Vivenda en l’execució de mesures finançades pel Mecanisme de recuperació i resiliència (MRR) en el marc del Pla de recuperació, transformació i resiliència (PRTR), document modificat mitjançant la Resolució del 26 de juliol de 2024. Els dos documents estan disponibles en la següent pàgina web:

<https://inclusio.gva.es/va/fons-nextgenerationeu/mesures-antifrau>

*Base 11. Obligació de sol·licitar un mínim de tres ofertes*

1. D’acord amb la Llei 38/2003, de 17 de novembre, general de subvencions, quan l’import del gasto subvencionable supere les quanties establides en la vigent Llei de contractes del sector públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l’obra, la prestació del servici o l’entrega del bé, llevat que per les seues característiques especials no hi haja en el mercat un nombre suficient d’entitats que els realitzen, els presten o els subministren, o llevat que el gasto s’haja efectuat amb anterioritat a la publicació de la convocatòria. Les quanties (sense IVA), a títol informatiu, en la data de publicació d’esta convocatòria vigents en la vigent Llei de contractes del sector públic són:

a) Inferior a 40.000 euros per als contractes d’obres.

b) Inferior a 15.000 euros per als contractes de subministraments i servicis.

En aplicació del precepte anterior, i a efectes aclaridors, quan el gasto subvencionable total supere les quanties anteriors, implicarà la necessitat de presentar, per a cada un dels contractes, les tres ofertes a partir de les quals s’han seleccionat les que han servit de base per a sol·licitar les ajudes. Les ofertes presentades han de ser comparables.

2. L’elecció entre les ofertes presentades, que hauran d’aportar-se en la sol·licitud de subvenció o, si és el cas, en la justificació, es durà a terme d’acord amb criteris d’eficiència i economia, i l’elecció haurà de justificar-se expressament en una memòria quan no recaiga en la proposta econòmica més avantatjosa.

3. Les ofertes que s’aporten hauran de ser comparables entre si i contindre, almenys:

a) Identificació de l’empresa: NIF, adreça, nom.

b) Identificació de la vivenda o l’edifici (adreça) sobre el qual es fa l’oferta.

c) Identificació de les actuacions objecte de la proposta.

d) Pressupost fixat amb l’IVA desglossat corresponent.

e) La data, que en el cas d’AFE-EDIF haurà de ser anterior a la data en què s’haja pres l’acord de la comunitat de propietaris en què s’opte per una de les ofertes.

En el full resum figuraran la firma i/o el segell de l’empresa, el NIF i la data.

4. No tindran obligació de presentar tres ofertes els contractes que s’hagen formalitzat en data anterior a la publicació d’esta orde de bases.

*Base 12. Còmput d’ingressos i criteris de vulnerabilitat*

1. Quan les persones destinatàries últimes siguen persones físiques o unitats de convivència constituïdes per diverses persones físiques, la determinació dels ingressos de la persona o la unitat, a l’efecte de la seua valoració per a obtindre l’ajuda, si és el cas, s’atindrà a la regulació següent:

a) Es partirà de les quanties de la base imposable general i de l’estalvi, regulades en els articles 48 i 49 respectivament, de la Llei 35/2006, de 28 de novembre, de l’impost sobre la renda de les persones físiques, corresponent a les dades fiscals més recents disponibles en el moment de la sol·licitud de l’ajuda corresponent.

b) Excepcionalment, i davant de la no disposició de dades fiscals recents, es podran sol·licitar altres informacions, inclosa una declaració responsable sobre els seus ingressos, a l’efecte de determinar els ingressos reals de la persona o la unitat de convivència que resulte destinatari últim.

c) La quantia resultant es convertirà en nombre de vegades l’IPREM, referit a 14 pagues, en vigor durant el període al qual es referisquen els ingressos avaluats.

2. A l’efecte d’esta orde, es consideraran membres de la unitat de convivència el conjunt de persones que habiten i disfruten una vivenda de manera habitual i permanent, independentment de la relació existent entre elles.

Es considera que una unitat de convivència és vulnerable quan la suma dels ingressos de tots els membres és inferior al nombre de vegades l’indicador públic de renda d’efectes múltiples (IPREM), referit a 14 pagues, que s’indica en el quadro següent:

|  |  |
| --- | --- |
| *Composició de la unitat de convivència* | |
| Sense menors o sense apersones amb grau de discapacitat igual o superior al 33 % | 2,0 IPREM |
| Amb 1 menor o persona amb grau de discapacitat igual o superior al 33 % | 2,5 IPREM |
| Amb 2 menors o persones amb grau de discapacitat igual o superior al 33 % | 2,7 IPREM |
| Amb 3 o més menors o persones amb un grau de discapacitat igual o superior al 33 % | 3,0 IPREM |

  

CAPÍTOL III

*Règim aplicable als destinataris últims*

*Base 13. Disposicions generals aplicables als destinataris últims*

1. Per a la sol·licitud de qualsevol de les ajudes que establix esta convocatòria, s’aplicaran els criteris següents respecte de les persones jurídiques:

a) Quan els destinataris últims de les ajudes siguen persones jurídiques, hauran d’acreditar o declarar expressament en la seua sol·licitud que estiguen degudament constituïdes, segons la normativa que els resulte aplicable.

b) En el cas d’entitats que no tinguen de personalitat jurídica pròpia, excepte en el cas de comunitats de propietaris subjectes a la Llei 49/1960, hauran de fer-se constar expressament els compromisos d’execució assumits per cada membre de l’agrupació, així com l’import de la subvenció a aplicar per cada un d’estos.

2. Per a la sol·licitud de qualsevol de les ajudes que establix esta convocatòria, s’aplicaran els criteris següents respecte dels destinataris últims:

a) Els destinataris últims de les ajudes estaran obligats a comunicar immediatament, fins i tot durant la tramitació de la sol·licitud, a l’òrgan competent que estiga realitzant esta tramitació o que li haja reconegut l’ajuda, qualsevol modificació de les condicions que puguen motivar o hagueren motivat este reconeixement i que poguera determinar la pèrdua sobrevinguda del dret a l’ajuda.

b) La no comunicació d’estes modificacions serà causa suficient per a iniciar un expedient de reintegrament de les quantitats que es puguen haver cobrat indegudament.

c) Quan l’execució de l’actuació corresponga a diversos destinataris últims, l’ajuda es distribuirà en proporció al cost i la responsabilitat assumits per cada un.

d) Els destinataris últims o, si és el cas, l’agent de la rehabilitació que actue per compte d’aquells, destinarà l’import íntegre de l’ajuda al pagament de les actuacions corresponents.

e) Quan es tracte de comunitats de propietaris i agrupacions de comunitats de propietaris, la regla de l’apartat anterior resultarà igualment aplicable amb independència que tant l’import de l’ajuda com el cost de les obres hagen de repercutir-se en les persones propietàries de vivendes i, si és el cas, en les persones propietàries de locals comercials o predis d’altres usos compatibles, d’acord amb les regles previstes en la legislació de propietat horitzontal.

f) No obstant el que disposa l’apartat anterior, quan algun dels membres de la comunitat de propietaris, o de l’agrupació de comunitats de propietaris, no puga percebre l’ajuda per alguna causa legal, no s’atribuirà a esta persona propietària o usufructuària la part proporcional que li correspondria de l’ajuda rebuda, que es prorratejarà entre la resta de membres de la comunitat o l’agrupació.

3. En els casos d’arrendament, quan la persona propietària de la vivenda i la persona arrendatària d’esta acorden que esta última costege a càrrec seu les actuacions de rehabilitació que corresponguen, la persona arrendatària podrà sol·licitar de la comunitat de propietaris o, si és el cas, de la persona propietària única, l’adopció de l’acord corresponent que es requerix per a sol·licitar estes ajudes. En este cas, la persona arrendatària podrà tindre la consideració de destinatària última de les ajudes.

4. En la sol·licitud d’ajudes s’inclourà expressament l’autorització del sol·licitant a l’òrgan competent de la tramitació de les ajudes per a recaptar tota la informació necessària, en particular la de caràcter tributari o econòmic que siga pertinent legalment per a acreditar el compliment dels requisits en el marc de la col·laboració que s’establisca amb l’Agència Estatal de l’Administració Tributària, la Direcció General del Cadastre, les entitats gestores de la Seguretat Social i altres administracions públiques competents, i no es podrà cedir a tercers la informació de caràcter tributari o econòmic rebuda.

En cas que les persones sol·licitants, en aplicació del que establix l’article 28 de la Llei 39/2015, del procediment administratiu comú de les administracions públiques, manifesten la no autorització o l’oposició a autoritzar que l’Administració recapte electrònicament la documentació necessària per a tramitar l’expedient, s’aportarà:

a) NIF de la part sol·licitant.

b) Certificats d’estar al corrent de les seues obligacions tributàries i d’ingressos obtinguts emesos per l’Agència Tributària i per la conselleria competent en matèria d’hisenda.

c) Certificats d’estar al corrent de les seues obligacions de Seguretat Social i d’ingressos obtinguts emesos per la Tresoreria General de la Seguretat Social.

Únicament els beneficiaris últims que acrediten estar en situació de vulnerabilitat no estaran obligats a estar al corrent de les obligacions referides. Esta situació es justificarà mitjançant els documents descrits en la base 25.3.

5. Quan la titularitat del bé canvie durant la tramitació de l’expedient, el nou titular haurà de sol·licitar el reconeixement com a beneficiari abans de la presentació de la documentació justificativa de les actuacions realitzades i complir tots els requisits exigits en l’orde de bases i la convocatòria corresponent.

6. En cas de defunció de persones físiques, s’aplicaran les regles següents:

a) Si el beneficiari mor durant la tramitació de l’expedient, els hereus podran sol·licitar la seua inclusió en l’expedient com a nous beneficiaris, amb l’acreditació prèvia de la declaració d’hereus, l’acceptació de l’herència i la inclusió de la resolució de concessió, si és el cas, en la declaració de l’impost de successions. Esta sol·licitud haurà de realitzar-se en un termini de dos mesos a partir de la data de la defunció, i en tot cas abans de presentar la documentació justificativa de les actuacions realitzades.

b) Si el beneficiari mor després de presentar la documentació justificativa de les actuacions realitzades i abans d’efectuar-se l’abonament de la subvenció, els hereus hauran de notificar esta circumstància quan es produïsca i personar-se en l’expedient per a sol·licitar la condició de beneficiaris, i hauran de presentar la documentació acreditativa dins del termini màxim legal per a la liquidació de l’impost de successions.

En tot cas, abans de l’1 d’octubre de 2026 haurà d’estar acreditada la nova titularitat i justificada l’actuació. En cas contrari, no s’abonarà la subvenció i es declararà la pèrdua del dret al cobrament d’esta.

El nou titular haurà de complir tots els requisits exigits en l’orde de bases i la convocatòria corresponent.

*Base 14. Obligacions i responsabilitats dels destinataris últims*

1. Les següents obligacions i responsabilitats dels destinataris últims de les ajudes seran aplicables als possibles copropietaris dels immobles en els quals s’executen les actuacions objecte de subvenció.

2. Els destinataris últims de les ajudes queden obligats a:

a) Facilitar qualsevol document, informació o inspecció que la direcció general competent en matèria de vivenda considere necessaris per al control del compliment de les finalitats previstes.

b) Facilitar qualsevol document o informació que l’Administració considere necessari per a garantir l’ajust de la sol·licitud a les bases de la convocatòria o a la normativa aplicable.

c) Comunicar l’obtenció d’altres subvencions o ajudes per a la mateixa finalitat, procedents de qualsevol administració o ens públic o privat, nacional o internacional.

d) Actualitzar la documentació presentada que haja patit alguna modificació o la vigència de la qual haja finalitzat amb anterioritat a la liquidació de les subvencions.

e) Complir totes i cada una de les obligacions que establix l’article 14 de la Llei 38/2003, de 17 de novembre, general de subvencions.

f) Assumir l’aportació econòmica per la diferència entre l’import de l’ajuda i el cost total de la inversió per a la qual se sol·licita la subvenció, de manera que es garantisca l’execució de l’obra i les variacions pressupostàries que puguen originar-se durant la seua execució.

g) Facilitar les dades relatives al perceptor final dels fons quan no siguen ells mateixos.

h) Estar al corrent en el compliment de les obligacions tributàries i de Seguretat Social, fet que caldrà justificar en el moment de la sol·licitud del pagament de l’ajuda.

Únicament els beneficiaris últims que acrediten estar en situació de vulnerabilitat no estaran obligats a justificar estar al corrent de les obligacions referides.

i) Acreditar no incórrer en les prohibicions per a obtindre la condició de persona beneficiària que preveu l’article 13.2 de la Llei 38/2003, de 17 de desembre, general de subvencions.

3. Els destinataris últims de les ajudes estan subjectes al compliment de les següents obligacions vinculades amb la Unió Europea:

a) La concessió de les ajudes queda condicionada al compromís, per part dels destinataris últims de les ajudes, a concedir els drets i els accessos necessaris per a garantir que la Comissió, l’Oficina Europea de Lluita contra el Frau, el Tribunal de Comptes Europeu, la Fiscalia Europea i les autoritats nacionals exercisquen les seues competències en relació amb la concessió.

b) La concessió de les ajudes estarà condicionada per escrit, per part de la persona beneficiària, de concedir els drets d’accessos necessaris per a garantir que la Comissió Europea, l’Oficina Europea de Lluita contra el Frau (OLAF), el Tribunal de Comptes Europeu, la Fiscalia Europea i les autoritats nacionals competents exercisquen les seues competències.

c) Quan els destinataris últims de les ajudes siguen persones o entitats que realitzen alguna activitat econòmica, serà aplicable el Reglament (UE) núm. 1407/2013 de la Comissió, de 18 de desembre de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes de minimis, i hauran de declarar per escrit que no els consta risc d’incompatibilitat amb el règim d’ajudes d’estat, així com informar de totes les altres ajudes de minimis rebudes durant els dos exercicis fiscals anteriors i durant l’exercici fiscal en curs que estiguen subjectes al reglament esmentat o a altres reglaments de minimis.

4. Els destinataris últims de les ajudes estan subjectes a la prohibició de causar un perjuí significatiu a objectius mediambientals, i el seu compliment s’ha de justificar tant en el projecte/memòria de les obres a realitzar com mitjançant el compromís per part del destinatari últim de les ajudes.

5. En el cas que els destinataris últims de les ajudes tinguen condició de poder adjudicador, hauran d’informar sobre les dades de contractistes i subcontractistes (nom, cognoms i data de naixement dels titulars reals de les entitats mercantils).

6. Els destinataris últims que desenrotllen activitats econòmiques acreditaran la inscripció en el cens d’empresaris, professionals i retenidors de l’Agència Estatal d’Administració Tributària, que ha de reflectir l’activitat econòmica efectivament desenrotllada a la data de sol·licitud de l’ajuda.

7. Les entitats privades i les persones jurídiques (no en el cas de persones físiques, comunitats de propietaris o similars) estan obligades a publicar determinada informació, d’acord amb la normativa de transparència, segons els criteris següents:

a) Les entitats beneficiàries de subvenció, en aplicació de l’article 3 de la Llei 19/2013, de 9 de desembre, de transparència, accés a la informació pública i bon govern; de l’article 3 de la Llei 2/2015, de 2 d’abril, de transparència, bon govern i participació ciutadana de la Comunitat Valenciana, i de l’article 3 del Decret 105/2017, de 28 de juliol, del Consell, pel qual es desplega la Llei 2/2015, de 2 d’abril (DOGV 8118, de 01.09.2017), hauran de complir les obligacions següents en matèria de publicitat activa, sense perjuí de les obligacions que establix l’article 14 de l’LGS i altra legislació aplicable:

– En el cas d’entitats que perceben durant el període d’un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d’ajuda o subvenció pública, sempre que suposen com a mínim la quantitat de 5.000 euros hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre.

– Sense perjuí d’això, en el cas de percebre, durant el període d’un any, ajudes o subvencions de l’Administració autonòmica o de qualsevol altra entitat enumerada en l’article 2 de la Llei 2/2015, de 2 d’abril, per un import superior a 10.000 euros, haurà de donar la publicitat adequada, amb la indicació almenys de l’entitat pública concedent, l’import rebut i el programa, l’activitat i la inversió o l’actuació subvencionada.

b) La difusió de la informació que establix esta clàusula s’ha de realitzar a través de la pàgina web de l’entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en

<https://gvaoberta.gva.es/va/tep>

En cas que n’hi haja, per a cobrar les ajudes s’hauran de retirar escuts, plaques i altres objectes que continguen simbologia de la sublevació militar, de la Guerra Civil espanyola i de la dictadura franquista, llevat que concórreguen raons artístiques, arquitectòniques o artisticoreligioses protegides per la llei, de conformitat amb les disposicions de la Llei 20/2022, de 19 d’octubre, de memòria democràtica.

8. Els destinataris últims de les ajudes tenen dret d’accés a la informació inclosa en el Registre de titularitats reals, creat per l’Orde JUS/319/2018, de 21 de març, per la qual s’aproven els nous models per a presentar en el Registre Mercantil els comptes anuals dels subjectes obligats a publicar-los.

9. La sol·licitud de l’ajuda suposa l’autorització per al registre de les dades de la persona beneficiària en la Base de dades nacional de subvencions, així com la cessió d’informació entre este sistema i el Sistema de Fons Europeus, segons les previsions incloses en la normativa europea i nacional aplicable.

CAPÍTOL IV

*Ajudes del programa 3 en edifici*

*Base 15. Condicions per a la concessió d’ajudes en edifici (AE-EDIF*)

1. En el cas que se sol·liciten ajudes per a edifici, s’ha de complir el següent:

a) Almenys el 50 % de la superfície construïda sobre rasant, exclosa la planta baixa o les plantes inferiors, si té o tenen altres usos compatibles, ha de tindre un ús residencial de vivenda.

b) Les actuacions han de tindre l’acord de la comunitat de propietaris de què es tracte, excepte en els casos d’edificis de persona propietària única, i amb l’autorització o autoritzacions administratives corresponents, quan siga preceptiva.

2. Es consideren actuacions subvencionables les de millora o rehabilitació d’edificis d’ús predominant residencial per a vivenda amb els límits d’inversió màxima subvencionable establits en l’article següent, sempre que es complisquen les dos condicions:

a) Que s’obtinga una reducció d’almenys un 30 % en l’indicador de consum d’energia primària no renovable, fet que caldrà acreditar mitjançant el certificat d’eficiència energètica corresponent.

b) Que s’obtinga una reducció de la demanda energètica anual global de calefacció i refrigeració de la vivenda unifamiliar o de l’edifici, segons la taula següent en edificis situats en les zones climàtiques C, D i E, segons la classificació climàtica establida pel Codi Tècnic de l’Edificació o pel document reconegut CTE-DR/056/22, amb les especialitats del punt 3 per a edificis protegits i del punt 4 per a actuacions de millora energètica ja realitzades en els últims quatre anys.

|  |  |
| --- | --- |
| *Reducció de la demanda anual global de calefacció i refrigeració* | |
| 25 % | Zona climàtica C |
| 35 % | Zona climàtica D i E |

3. Quan es tracte d’edificis protegits oficialment per formar part d’un entorn declarat o a causa del seu particular valor arquitectònic o històric, en què estiguen limitades les actuacions sobre els elements que componen l’envolupant tèrmica, s’aplicaran les regles següents:

a) No hauran de complir la reducció de demanda energètica que establix el punt anterior, encara que continuaran obligades a complir el requisit de reducció del consum de l’energia primària no renovable.

b) No obstant això, els elements de l’envolupant sobre els quals es puga intervindre han de complir els valors límit de transmitància tèrmica i de permeabilitat a l’aire, quan siga procedent, establits en la taula 3.1.1.a -HE1 i 3.1.3.a -HE1, del document bàsic DB HE d’estalvi d’energia del Codi Tècnic de l’Edificació.

c) No es podran tindre en compte obres anteriors per a establir la reducció del consum d’energia primària no renovable.

4. Quan en els edificis en què s’hagen realitzat, en els últims quatre anys, intervencions de millora de l’eficiència energètica en les quals es puga acreditar que s’ha reduït la demanda energètica anual global de calefacció i refrigeració:

a) En un percentatge igual o superior a l’establit anteriorment en el punt 2.b queden eximits del compliment del requisit de reducció de demanda energètica anual global de calefacció i refrigeració.

b) En un percentatge inferior a l’establit anteriorment en el punt 2.*b*, podrà considerar-se satisfet el requisit si amb la consideració conjunta de les actuacions realitzades en les intervencions citades i les que es realitzen en l’actuació objecte de la sol·licitud, s’assolirà el corresponent percentatge de reducció de demanda establit, fet que caldrà acreditar mitjançant el corresponent certificat d’eficiència energètica.

5. Quan una vivenda forme un element arquitectònic independent, quant a estructura i envolupant tèrmica, i la comunitat de propietaris només estiga destinada per a la gestió d’altres elements com ara zones socials, recreatives o esportives, independents de les vivendes, es considerarà que es complixen els requisits per a obtindre les ajudes de rehabilitació d’edificis, i quan resulte necessari caldrà aportar l’acord de la comunitat en què autoritze l’execució de les obres de rehabilitació objecte de les ajudes.

No es podran acceptar valors negatius en estalvis i reduccions arreplegats en l’apartat “Edifici objecte de les actuacions per a les quals se sol·licita l’ajuda” del formulari de sol·licitud de l’ajuda.

*Base 16. Quantia de les ajudes en edifici (AE-EDIF*)

1. La quantia màxima de la subvenció a concedir per edifici no podrà superar els límits resultants que es descriuen a continuació:

a) La quantitat obtinguda de multiplicar el percentatge màxim establit en la taula que apareix a continuació pel cost de les actuacions subvencionables.

b) La quantitat obtinguda de multiplicar la quantia màxima de l’ajuda per vivenda, establida en la taula mencionada abans, pel nombre de vivendes de l’edifici, incrementada, si és el cas, per la quantia d’ajuda per metre quadrat de superfície construïda sobre rasant de local comercial o altres usos diferents de vivenda, fixada en la mateixa taula, en funció del nivell d’estalvi en consum d’energia primària no renovable aconseguit mitjançant l’actuació. Per a poder computar la quantia establida per cada metre quadrat d’ús comercial o d’altres usos, caldrà que els predis corresponents participen en els costos d’execució de l’actuació.

En funció de l’estalvi en consum d’energia primària no renovable aconseguit mitjançant l’actuació, el percentatge de l’ajuda per a concedir, així com la quantia màxima de l’ajuda per vivenda establides segons el que es descriu en el paràgraf anterior, són les següents:

|  |  |  |  |
| --- | --- | --- | --- |
| *Estalvi energètic aconseguit*  *amb l’actuació* | *Percentatge màxim de la subvenció del cost de l’actuació* | *Vivendes* | *Locals comercials o altres usos* |
| *Quantia màxima de l’ajuda per vivenda* | *Quantia màxima de l’ajuda per m2 de superfície construïda* |
| 30 % < DCep,nrenv  < 45 % | 40 % | 6.300 € | 56 € |
| 45 % < DCep,nrenv  < 60 % | 65 % | 11.600 € | 104 € |
| DCep,nrenv  > 60 % | 80 % | 18.800 € | 168 € |

  

Quan el projecte haja rebut subvenció amb càrrec al programa 5 per a la redacció de projectes de rehabilitació (AFE-PYT), es descomptarà la quantitat rebuda de la quantia de la subvenció amb càrrec a este programa. La determinació de la quantia màxima de l’ajuda amb càrrec a este programa es determinarà incloent el cost del projecte en la inversió subvencionable i descomptant d’esta quantia màxima l’ajuda que s’haja concedit dins del programa 5 per a la redacció del projecte.

Quan, dins de la superfície rehabilitada, l’execució de les obres implique un canvi en el nombre de vivendes, a l’efecte de valorar la quantia màxima de l’ajuda es considerarà el nombre de vivendes final com a resultat de la rehabilitació.

Els entresolats, a l’efecte d’estes ajudes, tenen la consideració de planta baixa.

*Base 17. Condicions per a la concessió de l’ajuda complementària per vulnerabilitat (IGS-XTFV-DUMR-22)*

1. La quantia màxima de l’ajuda de rehabilitació d’edificis (codi AFE-EDIF) podrà incrementar-se amb l’ajuda complementària - personal per motius de vulnerabilitat (codi IHH-RWHV-RAGP-68) quan s’identifiquen situacions de vulnerabilitat econòmica, d’acord amb els elements següents:

a) Hi ha d’haver una situació de vulnerabilitat econòmica en alguna de les unitats de convivència de les vivendes incloses en l’edifici objecte de rehabilitació per al qual se sol·licita l'ajuda AFE\_EDIF.

b) La unitat de convivència en situació de vulnerabilitat ha de ser propietària, usufructuària o arrendatària d’esta vivenda i sempre que es faça càrrec de l’execució de les obres.

c) L’ajuda es concedix de manera exclusiva per a la unitat de convivència del vivenda afectada. Es considera unitat de convivència el conjunt de persones que habiten i disfruten de manera habitual i permanent una vivenda amb vocació d’estabilitat, sempre que estiguen empadronades en esta en el moment de la sol·licitud, i amb independència de la relació existent entre totes elles, i una mateixa persona no podrà formar part de dos unitats de convivència diferents.

d) Serà requisit que el beneficiari últim estiga empadronat en la vivenda de referència per a la sol·licitud de l’ajuda.

e) La quantia d’una ajuda personal ANU-BPBT-JXND-12 addicional a l’ajuda AFE-EDIF pot arribar fins al 100 %, com a màxim, del cost de l’actuació imputable a esta vivenda, i no es poden superar les quanties indicades en el quadro següent:

|  |  |  |
| --- | --- | --- |
| *Estalvi energètic aconseguit*  *amb l’actuació* | *Quantia màxima de l’ajuda per vivenda en situació de vulnerabilitat* | |
| *Vivenda en edifici plurifamiliar* | *Vivenda unifamiliar* |
| 30 % < DCep,nrenv  < 45 % | 15.750 € | 20.250 € |
| 45 % < DCep,nrenv  < 60 % | 17.846 € | 22.308 € |
| DCep,nrenv  > 60 % | 23.500 € | 26.750 € |

  

Per a cada una d’estes ajudes personals es tramitarà un expedient independent del de la comunitat de propietaris.

Una mateixa persona o unitat de convivència que siga titular de diverses vivendes només podrà rebre una única ajuda per vulnerabilitat per a una única vivenda.

f) La metodologia per al càlcul de l’ajuda serà la que s’exposa en els passos següents:

– Determinació del pressupost de l’actuació de l’edifici: s’ha de determinar el pressupost de l’actuació, segons la sol·licitud presentada a la Generalitat per a l’ajuda a la rehabilitació d’edificis (codi AFE-EDIF).

– Determinació de la quantia de derrama que correspon abonar al beneficiari últim: s’ha de calcular la quantia que li correspondria abonar al beneficiari últim per la derrama (sense tindre en compte cap ajuda), sobre la base de la quota de participació en gastos declarada en la sol·licitud d’ajuda a la rehabilitació d’edifici (codi AFE-EDIF), i no hi pot haver divergències en les quotes de participació en gastos declarats en les diferents sol·licituds d’ajudes. En cas de discrepàncies entre les quotes de participació en gastos, es prendrà la declarada en la sol·licitud d’ajuda a la rehabilitació d’edifici (codi AFE-EDIF).

– Determinació de la quantia de l’ajuda a la rehabilitació d’edifici total individualitzada:

• El concepte d’ajuda a la rehabilitació d’edifici total individualitzada estarà constituït per la suma de les ajudes amb codis AFE-EDIF i YYC-BHOA-FJTB-27.

• Este concepte es calcularà mitjançant l’aplicació a la quantitat total d’ajuda a la rehabilitació d’edifici total, del percentatge que correspon al beneficiari últim en concepte de quota de participació en gastos.

• No hi pot haver divergències en les quotes de participació en gastos declarades en les diferents sol·licituds d’ajudes. En cas que n’hi haja, es prendrà la declarada en la sol·licitud d’ajuda AFE-EDIF.

– Determinació de la quantia de l’ajuda personal (codi XNR-GFJG-MVQU-25): es calcula restant de la quantitat total de la derrama que correspondria abonar al beneficiari últim la quantitat de l’ajuda a la rehabilitació d’edifici total individualitzada.

– Límits a l’ajuda personal (codi CHF-HZQG-IUMH-46): a la quantitat obtinguda en l’apartat anterior, se li han d’aplicar els límits següents:

• La quantia de l’ajuda total percebuda (suma de les ajudes amb codis AFE-EDIF, JMD-JJQQ-DYGL-51 i WLQ-BVPO-AIYE-19) en cap cas serà superior a la quantitat efectivament gastada pel beneficiari últim, i degudament justificada.

• La quantia de l’ajuda total percebuda (suma de les ajudes amb codis AFE-EDIF, MJR-XRCR-YTYX-39 i ENQ-PAUW-TYTY-16) en cap cas serà superior a la quantitat màxima fixada en les bases de la convocatòria.

• La Generalitat, si és el cas, farà les minoracions que corresponguen, per a ajustar la quantia a percebre als límits màxims establits en les bases de la convocatòria, o en la resta de normativa aplicable.

*g*) Condicionament a la concessió de l’ajuda per a la rehabilitació d’edifici: la concessió de l’ajuda per vulnerabilitat BLS-ZVFK-BQZQ-07 està condicionada a la concessió prèvia de l’ajuda per a la rehabilitació d’edifici, i la sol·licitud es considerarà denegada en qualsevol altre cas.

*Base 18. Condicions per a la concessió de l’ajuda complementària per amiant (LAY-MAJU-SPEN-64)*

1. La quantia màxima de l’AFE-EDIF podrà incrementar-se amb la quantia definida per a l’ajuda a la retirada, la manipulació, el transport i la gestió dels residus d’amiant (codi EUM-ULUA-NKJL-79) quan calga efectuar la retirada, la manipulació, el transport i la gestió dels residus d’amiant, amb les especificacions següents:

*a*) Només seran subvencionables els costos deguts i justificats per eixa actuació.

*b*) Les actuacions les ha de realitzar una empresa autoritzada.

*c*) La quantia a percebre serà com a màxim el superior dels valors següents:

– 1.000 euros per vivenda.

– 12.000 euros per edifici objecte de rehabilitació.

*d*) La metodologia per al càlcul de l’ajuda per amiant HEA-ILLR-ZFAY-84 serà la que s’exposa en els passos següents:

– Comparació inicial de valors per a fer el càlcul de l’ajuda VIL-EWYL-ADGS-39. S’ha de realitzar la comparació dels valors següents:

• Nombre de vivendes multiplicat per la quantitat de 1.000 euros per vivenda.

• Quantia màxima de 12.000 euros per edifici.

– Càlcul de l’ajuda AZK-ODXW-ZBQI-83: s’ha de triar el valor més alt dels dos valors establits en el punt anterior, sense que en cap cas es puga superar la quantitat econòmica efectivament gastada en les actuacions d’amiant.

– Determinació de quantia d’ajuda AFE-EDIF, en els casos en què hi haja actuacions sobre amiant. Es calcula la quantia que corresponga a l’ajuda AFE-EDIF, d’acord amb les estipulacions de l’orde, i es distingixen dos escenaris:

• Escenari 1: si la quantia obtinguda en el càlcul de l’ajuda per amiant QVQ-LPZJ-WNJO-69 és igual o superior a la quantitat efectivament gastada, el pressupost subvencionable de les obres de rehabilitació de l’edifici no inclourà el concepte d’amiant, per estar ja abonat al 100 %.

• Escenari 2: si la quantia obtinguda en el càlcul de l’ajuda per amiant OPE-GCWV-UFYS-64 és inferior a la quantitat efectivament gastada, el pressupost subvencionable de les obres de rehabilitació de l’edifici inclourà la diferència entre la quantitat efectivament gastada en la retirada de l’amiant i la quantia de l’ajuda per amiant MKE-SLYS-SGOO-80.

– Minoracions de quantitat: la Generalitat, si és el cas, ha de fer les minoracions que corresponguen, per a ajustar la quantia que cal percebre als límits màxims establits en les bases de la convocatòria, o en la resta de la normativa aplicable.

*e*) Condicionament a la concessió de l’ajuda per a la rehabilitació d’edifici: la concessió de l’ajuda a la retirada, la manipulació, el transport i la gestió dels residus d’amiant (codi DPK-UCAR-CITE-67) està condicionada a la concessió prèvia de l’ajuda per a la rehabilitació d’edifici, i la sol·licitud es considerarà denegada en qualsevol altre cas.

CAPÍTOL V

*Ajudes del programa 4 en vivenda*

*Base 19. Condicions per a la concessió d’ajudes per a la millora de l’eficiència energètica de vivenda (AFE-VIV)*

1. En el cas que se sol·liciten ajudes per a la millora de l’eficiència energètica de vivendes, s’han de complir estes condicions:

a) La vivenda ha de ser el domicili habitual i permanent dels ocupants en el moment de sol·licitar l’ajuda.

b) S’ha de presentar el certificat d’empadronament corresponent.

2. Es consideren actuacions subvencionables les que es realitzen en vivendes i en les quals s’aconseguisca, almenys, un dels criteris següents:

a) Una reducció de la demanda energètica anual global de calefacció i refrigeració d’almenys el 7 %.

b) Una reducció del consum d’energia primària no renovable d’almenys un 30 %.

No es podran acceptar valors negatius en estalvis i reduccions arreplegats en l’apartat “Edifici objecte de les actuacions per a les quals se sol·licita l’ajuda” del formulari de sol·licitud de l’ajuda.

*Base 20. Condicions per a la concessió d’ajudes per a la modificació d’elements constructius de l’envolupant de vivenda (AFE-EVT)*

1. En el cas que se sol·liciten ajudes a la modificació o la substitució d’elements constructius de l’envolupant tèrmica per a adequar les seues característiques als valors límit de transmitància tèrmica i de permeabilitat a l’aire, s’han de complir estes condicions:

a) La vivenda ha de ser el domicili habitual i permanent dels ocupants en el moment de sol·licitar l’ajuda.

b) S’ha de presentar el certificat d’empadronament corresponent.

2. Es consideraran subvencionables les actuacions que complisquen tots i cada un dels criteris següents:

a) L’actuació ha de consistir en una modificació o una substitució d’elements constructius de l’envolupant tèrmica.

b) La finalitat de l’actuació ha de ser adequar les característiques als valors límit de transmitància tèrmica i de permeabilitat a l’aire quan siga procedent, establits en les taules 3.1.1.*a*-HE1 i 3.1.3.*a*-HE1, del document bàsic DB HE d’estalvi d’energia del Codi Tècnic de l’Edificació.

No es podran acceptar valors negatius en estalvis i reduccions arreplegats en l’apartat “Edifici objecte de les actuacions per a les quals se sol·licita l’ajuda” del formulari de sol·licitud de l’ajuda.

*Base 21. Quantia de les ajudes a vivenda (AFE-VIV I AFE-EVT)*

1. Les ajudes per a la millora de l’eficiència energètica de vivenda i les ajudes a la modificació o la substitució d’elements constructius de l’envolupant tèrmica, corresponents al programa 4, es calcularan respectant el següent:

a) Ha de ser del 40 % del cost de l’actuació.

b) Ha de tindre un límit de 3.000 €.

c) Per a poder sol·licitar estes ajudes el cost de l’actuació ha de ser igual o superior a 1.000 euros per vivenda.

d) L’import de l’ajuda total ha d’estar, en qualsevol cas, limitat per l’import màxim que resulte d’aplicar la normativa d’ajudes d’estat, que siga aplicable a la tipologia d’actuació i al tipus de beneficiari.

CAPÍTOL VI

*Ajudes del programa 5*

*Base 22. Condicions per a la concessió d’ajudes per a l’elaboració de projectes tècnics (AFE-PYT)*

1. En el cas que se sol·liciten ajudes per a l’elaboració de projectes tècnics de rehabilitació integral d’edificis (codi AFE-PYT), s’hauran de complir els paràmetres següents:

a) L’ajuda està destinada a elaborar projectes tècnics de rehabilitació d’edificis en els quals l’actuació proposada acredite els requisits de millora de l’eficiència energètica establits en esta orde per a les ajudes a la rehabilitació d’edifici (codi AFE-EDIF).

b) La concessió d’esta ajuda implica l’obligació de presentar la sol·licitud d’ajudes a la rehabilitació d’edifici (codi AFE-EDIF) en els tres mesos següents a la data de notificació de la concessió, i que esta ajuda es concedisca.

c) Per al cas que no se sol·licite l’ajuda a la rehabilitació d’edifici (codi AFE-EDIF) o les actuacions no s’arriben a fer, l’ajuda es revocarà i es reintegrarà.

2. Es podrà concedir una ajuda per a elaborar projectes tècnics de rehabilitació integral d’edificis (codi AFE-EVT), sempre que es complisquen els requisits següents:

a) Estar finalitzats abans de l’any 2000.

b) Que almenys el 50 % de la seua superfície construïda sobre rasant, exclosa la planta baixa o les plantes inferiors si té o tenen altres usos compatibles, tinga ús residencial de vivenda.

Els dos requisits s’acreditaran mitjançant escriptura, nota simple registral o consulta descriptiva i gràfica de les dades cadastrals.

3. La quantia màxima de la subvenció serà de:

a) En cas de vivendes unifamiliars i edificis plurifamiliars de fins a 20 vivendes: 4.000 euros, més una quantitat de 700 euros per cada una de les vivendes incloses.

b) En cas d’edificis plurifamiliars de més de 20 vivendes: 12.000 euros, més una quantitat de 300 euros per cada una de les vivendes incloses, amb una quantia màxima de subvenció de 30.000 euros.

La quantia de l’ajuda no podrà superar en cap cas el cost total, exclosos els impostos. No obstant això, l’IVA o l’impost indirecte equivalent es podran considerar elegibles sempre que no puguen ser susceptibles de recuperació o compensació total o parcial.

*Base 23. Condicions per a la concessió d’ajudes a la implantació del llibre d’edifici existent (AFE-LDE)*

1. Els edificis objecte de les actuacions subvencionables a través d’este programa compliran els requisits següents:

a) Estar finalitzats abans de l’any 2000.

b) Que almenys el 50 % de la seua superfície construïda sobre rasant, exclosa la planta baixa, les plantes inferiors si té o tenen altres usos compatibles, tinga ús residencial de vivenda.

Els dos requisits s’acreditaran mitjançant escriptura, nota simple registral o consulta descriptiva i gràfica de les dades cadastrals.

2. La quantia màxima de la subvenció serà de:

a) En cas de vivendes unifamiliars i edificis plurifamiliars de fins a 20 vivendes: 700 euros, més una quantitat de 60 euros per cada una de les vivendes incloses.

b) En cas d’edificis plurifamiliars de més de 20 vivendes: 1.100 euros, més una quantitat de 40 euros per vivenda, amb una quantia màxima de subvenció de 3.500 euros.

Si no es disposa de la inspecció tècnica de l’edifici, de l’informe d’avaluació de l’edifici de vivendes de la Comunitat Valenciana, l’ajuda podrà incrementar-se fins a un 50 %.

La quantia de l’ajuda no podrà superar en cap cas el cost total, exclosos els impostos. No obstant això, l’IVA o l’impost indirecte equivalent es podran considerar elegibles sempre que no puguen ser susceptibles de recuperació o compensació total o parcial.

CAPÍTOL VII

*Documentació per a presentar*

*Base 24. Documentació per a presentar en totes les sol·licituds*

1. Cal aportar per a totes les sol·licituds la documentació següent:

a) Formulari normalitzat de sol·licitud d’ajudes. Haurà d’aportar-se el formulari específic per a cada tipus d’ajuda.

b) Còpia del contracte amb l’agent de la rehabilitació, el gestor de la rehabilitació o el representant, si és el cas.

c) Contracte o oferta firmada, pressupost desglossat i l’acceptació expressa per part de la comunitat de propietaris o per la persona propietària de l’edifici o de la vivenda, que haurà de complir els requisits següents:

– El pressupost ha d’estar fixat per partides, mesuraments, preus unitaris i totals, amb l’IVA desglossat corresponent.

– En el full resum per capítols han de constar la firma i el segell de l’empresa, el NIF i la data.

– En els casos definits en la base 11, s’hauran d’aportar les tres ofertes sol·licitades.

d) Document de cessió del cobrament, en el cas d’agents de la rehabilitació que siguen perceptors directes de les ajudes.

e) Sol·licitud i/o llicència urbanística quan siga necessària, o autorització municipal anàloga. Si no es disposa d’un d’estos en el cas d’obra no iniciada, es podrà aportar un compromís de la seua presentació al cap de tres mesos de la notificació de la resolució de concessió de l’ajuda.

f) Si les obres estan iniciades, un certificat de l’inici de les obres firmat per un tècnic titulat competent, o una acta de replanteig, firmada i datada per la direcció facultativa, l’empresa constructora i amb el vistiplau de la propietat. En el cas d’una actuació que no requerisca direcció facultativa, el certificat el podrà emetre l’empresa instal·ladora.

g) Model de domiciliació bancària degudament formalitzat i firmat pel titular del compte o la persona autoritzada en este, si és el cas.

Es realitzarà el tràmit automatitzat segons l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat i s’aportarà el justificant d’haver efectuat el tràmit <https://www.gva.es/va/inicio/procedimientos?id_proc=22646>

Este tràmit serà obligatori en el cas d’una persona jurídica i serà opcional en el cas d’una persona física que no tinga l’obligació de relacionar-se telemàticament amb l’Administració. En este cas, caldrà acreditar la titularitat del compte bancari, mitjançant un certificat de titularitat bancària, un segell de l’entitat bancària (en el model de domiciliació bancària) o qualsevol altre justificant que acredite la titularitat d’esta. L’enllaç per a obtindre el model és el següent:

<https://siac-front.gva.es/siac-front/public/descarga/va/F3921>

h) Declaracions responsables subscrites pel beneficiari últim de les ajudes, i copropietaris, si és el cas, relatives a:

– Declaració responsable de no danyar significativament el medi ambient (DNSH).

– Declaració responsable d’absència de conflicte d’interessos (DACI), segons el model A de l’annex IV de l’Orde HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.

– Declaració responsable de compromís de concedir els drets i els accessos necessaris per a garantir que la Comissió, l’OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.

– Declaració responsable de compliment de la normativa relativa d’ajudes d’estat, *de minimis*  i doble finançament, si li és aplicable el règim *de minimis*. El règim *de minimis*  només s’aplica a persones físiques o jurídiques que exercisquen una activitat econòmica.

– Declaració responsable de compliment del Reglament (UE) 651/2014, de 17 de juny, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat, si és aplicable l’exempció per categories del Reglament (UE) 651/2014, de 17 de juny de 2014.

– Declaració responsable de compromís en relació amb l’execució d’actuacions del Pla de recuperació, transformació i resiliència (PRTR).

i) Declaració responsable d’entitats que tinguen la condició de poder adjudicador i siguen destinataris últims: hauran d’informar sobre les dades de contractistes i subcontractistes.

j) Declaració del tècnic competent en què manifeste la seua competència per a les actuacions que cal realitzar.

k) En cas que les persones sol·licitants, en aplicació del que establix l’article 28 de la Llei 39/2015, del procediment administratiu comú de les administracions públiques, manifesten la no autorització o l’oposició a autoritzar que l’Administració recapte electrònicament la documentació necessària per a tramitar l’expedient, s’aportarà:

– NIF de la part sol·licitant.

– Certificats d’estar al corrent de les obligacions tributàries i d’ingressos obtinguts emesos per l’Agència Tributària i per la conselleria competent en matèria d’hisenda.

– Certificats d’estar al corrent de les seues obligacions de Seguretat Social i d’ingressos obtinguts emesos per la Tresoreria General de la Seguretat Social.

Únicament els beneficiaris últims que acrediten estar en situació de vulnerabilitat no estaran obligats a estar al corrent de les obligacions referides. Esta situació es justificarà mitjançant els documents descrits en la base 25.3.

2. En cas de discordança o pluralitat de dades econòmiques, la quantitat que es prendrà com a referència per a la sol·licitud de l’ajuda serà el preu del contracte presentat.

3. En cas que se sol·liciten subvencions per a vivendes o edificis construïts en sòl rústic, podran ser beneficiàries de la subvenció sempre que la vivenda dispose de l’autorització emesa per l’ajuntament com a vivenda aïllada que no contribuïsca a la formació de nuclis de població (TRLOTUP) o els títols equivalents previstos en la normativa municipal.

Així mateix, per a vivendes anteriors a 1975 es requerirà la corresponent assimilació a llicència prevista en la disposició transitòria vint-i-sisena del TRLOTUP. En qualsevol cas, es requerirà l’existència d’un dels documents següents:

– La llicència d’ocupació prèvia.

– La cèdula de garantia urbanística.

4. En cas que hi haja un error cadastral en la finca de referència per a la sol·licitud de l’ajuda, es presentarà la sol·licitud de rectificació davant del cadastre, així com tota la documentació probatòria que puga corroborar la declaració de la persona sol·licitant de l’ajuda.

5. L’Administració podrà sol·licitar en qualsevol moment documentació acreditativa que l’edifici o la vivenda per al qual se sol·licita l’ajuda està en situació de legalitat a l’hora de presentar la sol·licitud, i la persona interessada haurà de demostrar-ho a través de tots els mitjans vàlids en dret.

*Base 25. Documentació addicional per a presentar en ajudes en edifici (programa 3)*

1. S’aportarà tota la documentació descrita en la base 24.

2. A més, s’aportarà per a totes les sol·licituds d’ajudes a la rehabilitació d’edifici (codi AFE-EDIF), la següent documentació addicional:

a) Formulari normalitzat de sol·licitud d’ajudes, en què cal indicar les dades següents:

– Dades de la persona beneficiària de les ajudes (comunitat de propietaris, agrupació de comunitats de propietaris, entitat local o empresa pública o persones físiques o jurídiques), en què cal indicar els cognoms i el nom o la raó social, i també el NIF.

– Dades del representant (si és el cas) en què cal especificar: cognoms, nom i NIF.

– Dades de l’agent o el gestor (si és el cas), i cal especificar: cognoms, nom i NIF.

– Dades de l’edifici o els edificis que s’han de rehabilitar en què s’han d’indicar l’adreça i la referència cadastral.

– Nombre de vivendes i, si és el cas, els locals de l’edifici que cal rehabilitar amb la indicació de la superfície construïda i el nombre d’altures inclosa la planta baixa.

– Dades dels certificats d’eficiència energètica.

– Dades sobre la intervenció.

– Dades econòmiques.

b) Certificat del secretari o l’administrador en què conste, com a mínim:

– Dades identificatives de l’edifici objecte de rehabilitació.

– Dades de les reunions en les quals s’adopten els acords.

– El nomenament del representant autoritzat per a sol·licitar la subvenció.

– L’acord de la comunitat, de les comunitats de propietaris degudament agrupades, o de l’assemblea de la cooperativa, en què s’aprove la designació del president, de l’administrador i/o el secretari de la comunitat de propietaris. S’haurà d’identificar el president amb nom, cognoms i número del DNI (amb lletra) o equivalent.

– L’acord de la comunitat pel qual es formalitza el contracte amb l’agent de la rehabilitació o el gestor de la rehabilitació.

– L’acord de la comunitat pel qual es formalitza el contracte amb els redactors dels projectes o les memòries tècniques.

– L’acord de la comunitat pel qual es formalitza el contracte amb l’empresa o empreses que realitzen les actuacions objecte de subvenció.

– L’acord de la comunitat, de les comunitats de propietaris degudament agrupades, o de l’assemblea de la cooperativa, pel qual s’aprova la sol·licitud de l’ajuda.

– L’acord de la comunitat, de les comunitats de propietaris degudament agrupades, o de l’assemblea de la cooperativa, pel qual s’aprova l’execució de les obres de rehabilitació objecte de les ajudes.

– L’acord de la comunitat, de les comunitats de propietaris degudament agrupades, o de l’assemblea de la cooperativa, pel qual s’aprova la cessió del cobrament a favor de l’agent de la rehabilitació, si és el cas.

– Si calen tres ofertes, s’aportarà, per a cada acord requerit, un quadro identificatiu de les ofertes valorades, amb la indicació de les empreses que concorren, els imports oferits, amb IVA i sense, i la seua data d’emissió, que haurà de ser anterior a la data en què s’haja adoptat l’acord de la comunitat de propietaris en què s’opte per una de les ofertes.

c) Projecte o memòria justificativa de l’actuació, d’acord amb els requisits i les estipulacions de les bases de la convocatòria.

– En el cas d’obra no iniciada, quan l’actuació proposada requerisca projecte i la sol·licitud incloga inicialment només la memòria, esta haurà de tindre el contingut exigit en la base 30. S’aportarà el projecte de l’actuació que cal realitzar corresponent a l’ajuda concedida en el termini de tres mesos des de la concessió.

d) Cronograma detallat de les actuacions que permeta avaluar la viabilitat de l’execució d’estes dins dels terminis límit establits en estes bases, i la finalització de les quals serà, en tot cas, abans del 30 de juny de 2026.

e) Informe d’avaluació de l’edifici (IEEV.CV), amb el contingut requerit en el Decret 53/2018, de 27 d’abril, formalitzat i subscrit per un tècnic competent, i registrat en el registre autonòmic corresponent, o s’indicarà el seu número de registre.

f) Certificats d’eficiència energètica: es presentaran dos certificats d’eficiència energètica, i s’adjuntarà obligatòriament l’arxiu digital editable (xml o similar) utilitzat per a elaborar el certificat d’eficiència energètica, tal com s’exposa a continuació:

– Certificat d’eficiència energètica de la vivenda o l’edifici existent en l’estat previ a l’actuació, amb el contingut que requerix el Reial decret 390/2021, d’1 de juny, firmat per un tècnic competent i inscrit en el Registre autonòmic de certificació d’eficiència energètica d’edificis.

El certificat d’eficiència energètica haurà de contindre la data de la visita efectuada pel tècnic redactor, que haurà de ser prèvia a l’inici de l’execució de les actuacions subvencionables.

– Certificat d’eficiència energètica de la vivenda o l’edifici existent obtingut considerant realitzades les actuacions previstes en el projecte o la memòria, amb el contingut requerit en el Reial decret 390/2021, d’1 de juny, realitzat amb el mateix programa reconegut de certificació que l’utilitzat per al certificat previ a la intervenció, subscrit per un tècnic competent, en el qual s’acredite el compliment dels requisits establits per a l’obtenció de l’ajuda.

Els dos certificats hauran de ser comparables.

g) Relació de vivendes i locals de l’edifici que participen en els gastos de l’obra, amb la indicació de les quotes de participació, que en total hauran de sumar el 100 %, emesa i firmada pel secretari o l’administrador de la comunitat de propietaris i amb el vistiplau del president.

h) Reportatge fotogràfic previ a l’actuació de totes les zones afectades per les actuacions de rehabilitació identificades, així com de la façana principal de l’edifici i de les instal·lacions considerades en el certificat d’eficiència energètica.

Tots els elements han d’estar indicats a peu de foto, de manera que es puguen identificar fàcilment en qualsevol dels documents presentats.

i) Certificat de l’inici de les obres firmat per un tècnic titulat competent, o acta de replanteig, firmada i datada per la direcció facultativa, l’empresa constructora i amb el vistiplau de la propietat. En el cas d’una actuació que no requerisca direcció facultativa, el certificat podrà emetre’l l’empresa instal·ladora (este requisit només s’aplica en els casos en què les obres ja estiguen iniciades).

j) En els supòsits en què la sol·licitud d’ajuda d’edifici siga per a una vivenda unifamiliar, no pertanyent a un edifici plurifamiliar, es presentarà una justificació de la relació jurídica existent entre el destinatari últim i l’immoble, que reflectisca la titularitat real actual dels propietaris de l’immoble: propietat, arrendament, usdefruit.

k) Les persones propietàries que, de manera agrupada, posseïsquen edificis que reunisquen els requisits que establix l’article 396 del Codi Civil i no hagen atorgat el títol constitutiu de propietat horitzontal hauran de presentar una justificació de la relació jurídica existent amb les diferents propietats que conformen l’immoble. També haurà d’acreditar-se la no necessitat de constitució com a propietat horitzontal i s’aportarà un acord firmat per totes les parts sobre la conformitat amb les actuacions, sobre el nomenament d’un representant i sobre el compte en què es realitzaran els pagaments, així com les quotes de participació assumides per cada un dels titulars.

3. Si se sol·licita també l’ajuda complementària - personal a la rehabilitació d’edifici per motius de vulnerabilitat (codi FYG-WORC-CMEW-59), s’ha d’aportar la documentació addicional següent:

a) Formulari normalitzat de sol·licitud.

b) Dades justificatives de la situació econòmica de la unitat de convivència (declaracions d’IRPF, certificats de la Seguretat Social o altres entitats públiques, etc.) o autorització per a consultar-les.

c) Certificat d’empadronament identificador dels components de la unitat de convivència, a l’efecte de demostrar que la vivenda constituïx el domicili habitual o, en defecte d’això, una declaració responsable, juntament amb tota la documentació que el sol·licitant / destinatari últim considere pertinent aportar per a demostrar la seua vulnerabilitat.

4. Si se sol·licita també l’ajuda complementària a la rehabilitació d’edifici, per a la retirada, la manipulació, el transport i la gestió dels residus d’amiant (codi YJV-YHDX-UIOD-79), s’ha d’aportar la següent documentació addicional:

a) Formulari normalitzat de sol·licitud, i la sol·licitud d’esta ajuda està integrada en el formulari de la sol·licitud de l’ajuda d’edifici (codi AFE-EDIF), a l’efecte de simplificar la tramitació.

b) Certificat del fet que l’empresa contractista està inscrita en el Registre d’empreses amb el risc d’amiant (RERA).

c) Autorització del pla de treball a la Direcció Territorial d’Economia Sostenible, Sectors Productius, Comerç i Treball.

d) Documentació justificativa del compliment de les disposicions mínimes de seguretat i salut aplicables als treballs amb el risc d’exposició a l’amiant, segons el Reial decret 396/2006, de 31 de març de 2006.

En cas d’obres no iniciades, la documentació corresponent als apartats *b*, *c*  i *d*  s’aportarà juntament amb la sol·licitud de qualificació definitiva.

*Base 26. Documentació addicional per a presentar en ajudes en vivenda (programa 4)*

1. S’haurà d’aportar tota la documentació descrita en la base 24.

2. A més, s’aportaran addicionalment els següents documents específics per a la sol·licitud d’ajuda a la millora de l’eficiència energètica de vivenda (codi AFE-VIV) i d’ajuda a la modificació o la substitució d’elements constructius de l’envolupant tèrmica per a adequar les seues característiques als valors límit de transmitància tèrmica i de permeabilitat a l’aire (codi AFE-EVT):

a) Formulari normalitzat de sol·licitud d’ajudes, en què cal indicar les dades següents:

– Dades de la persona beneficiària de les ajudes (entitat local o empresa pública o persones físiques o jurídiques), en què cal indicar els cognoms i el nom o la raó social, i també el NIF.

– Dades del representant (si és el cas) en què s’especifiquen els cognoms i el nom, el NIF i la representació que exercix, d’acord amb la normativa específica aplicable.

– Dades de l’agent o el gestor (si és el cas) en què s’especifiquen: cognoms, nom i NIF.

– Dades de la vivenda que cal rehabilitar en què s’indique l’adreça i la referència cadastral.

– Dades dels certificats d’eficiència energètica.

– Dades sobre la intervenció.

– Dades econòmiques.

b) Còpia del contracte amb l’agent de la rehabilitació o el gestor de la rehabilitació, si és el cas.

c) Certificat d’empadronament o autorització per a l’obtenció de les dades relatives a l’empadronament de la persona resident en la vivenda.

d) Acreditació de la vinculació jurídica existent amb la vivenda, segons el supòsit que corresponga de l’enumeració següent:

– Acreditació, si és el cas, de la condició de persona propietària mitjançant una nota simple del Registre de la Propietat o l’escriptura de la vivenda.

– Acreditació, si és el cas, de la condició de persona usufructuària mitjançant una nota simple del Registre de la Propietat, l’escriptura de la vivenda o el certificat del dret d’usdefruit emés pel propietari.

– Acreditació, en el cas que el sol·licitant de l’ajuda siga la persona arrendatària, que ha obtingut autorització per a fer les obres i cobrar la subvenció que corresponga, bé de la persona propietària, bé de l’assemblea de la cooperativa, per la qual s’aprova l’execució de les obres de rehabilitació objecte de les ajudes.

– Acreditació, en el cas que el sol·licitant de l’ajuda siga la persona propietària, que ha obtingut autorització per a realitzar les obres de la persona arrendatària.

e) Projecte o memòria justificativa de l’actuació, d’acord amb els requisits i les estipulacions d’estes bases.

f) Les vivendes unifamiliars amb antiguitat superior a 50 anys, d’acord amb l’article 189 del text refós de la Llei d’ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, aportaran un informe d’avaluació de l’edifici (IEEV.CV), formalitzat i subscrit per un tècnic competent, i registrat en el registre autonòmic corresponent, o indicaran el seu número de registre.

g) Certificats d’eficiència energètica: es presentaran dos certificats d’eficiència energètica, adjuntant obligatòriament l’arxiu digital editable (xml o similar) utilitzat per a l’elaboració del certificat d’eficiència energètica, tal com s’exposa a continuació:

– Certificat d’eficiència energètica de la vivenda o l’edifici existent en l’estat previ a l’actuació, amb el contingut que requerix el Reial decret 390/2021, d’1 de juny, firmat per un tècnic competent i inscrit en el Registre autonòmic de certificació d’eficiència energètica d’edificis.

El certificat d’eficiència energètica haurà de contindre la data de la visita efectuada pel tècnic redactor, que haurà de ser prèvia a l’inici de l’execució de les actuacions subvencionables.

– Certificat d’eficiència energètica de la vivenda o l’edifici existent obtingut considerant realitzades les actuacions previstes en el projecte o la memòria, amb el contingut que requerix el Reial decret 390/2021, d’1 de juny, realitzat amb el mateix programa reconegut de certificació que l’utilitzat per al certificat previ a la intervenció, subscrit per un tècnic competent, en el qual s’acredite el compliment dels requisits establits per a l’obtenció de l’ajuda.

Els dos certificats hauran de ser comparables.

h) Reportatge fotogràfic en color previ a l’inici de les actuacions de totes les zones que hagen de resultar afectades per les actuacions de rehabilitació correctament identificades, així com de la façana principal de l’edifici. Tots els elements han d’estar indicats a peu de foto, de manera que es puguen identificar fàcilment en qualsevol dels documents presentats.

i) Certificat de l’inici de les obres firmat per un tècnic titulat competent, o acta de replanteig, firmada i datada per la direcció facultativa, l’empresa constructora i amb el vistiplau de la propietat. En el cas d’una actuació que no requerisca direcció facultativa, el certificat podrà emetre’l l’empresa instal·ladora (este requisit només s’aplica en els casos en què les obres ja estiguen iniciades).

*Base 27. Documentació addicional per a presentar en ajuda a l’elaboració del llibre de l’edifici existent per a la rehabilitació i la redacció de projectes de rehabilitació (programa 5)*

1. S’haurà d’aportar tota la documentació descrita en la base 24.

2. Per a totes les sol·licituds d’ajuda a l’elaboració de projectes tècnics de rehabilitació integral d’edificis (codi AFE-PYT), s’ha d’aportar la documentació addicional següent:

a) Formulari normalitzat de sol·licitud d’ajudes, en què cal indicar les dades següents:

– Dades de la persona beneficiària de les ajudes (comunitat de propietaris, agrupació de comunitats de propietaris, entitat local o empresa pública o persones físiques o jurídiques), en què cal indicar els cognoms i el nom o la raó social, així com el NIF.

– Dades del representant (si és el cas), en què cal especificar: cognoms, nom i NIF.

– Dades de l’agent o gestor (si és el cas), en què cal especificar: cognoms, nom i NIF.

– Dades de l’edifici que cal rehabilitar en què s’indique la seua adreça i la referència cadastral.

– Nombre de vivendes i, si és el cas, dels locals de l’edifici que cal rehabilitar en què s’ha d’indicar la superfície construïda i el nombre d’altures, inclosa la planta baixa.

– Dades dels certificats d’eficiència energètica.

– Dades sobre la intervenció.

– Dades econòmiques.

– Certificat del secretari o l’administrador, si és el cas, en què consten, com a mínim:

• Dades identificatives de l’edifici objecte de rehabilitació.

• Dades de les reunions en les quals s’adopten els acords.

– El nomenament del representant autoritzat per a sol·licitar la subvenció.

– L’acord de la comunitat, de les comunitats de propietaris degudament agrupades, o de l’assemblea de la cooperativa, en què s’aprove la designació del president, de l’administrador i/o el secretari de la comunitat de propietaris.

– L’acord de la comunitat pel qual es formalitza el contracte amb l’agent de la rehabilitació o el gestor de la rehabilitació.

– L’acord de la comunitat pel qual es formalitza el contracte amb els redactors dels projectes o les memòries tècniques.

– L’acord de la comunitat pel qual es formalitza el contracte amb l’empresa o empreses que realitzen les actuacions objecte de subvenció.

– L’acord de la comunitat, de les comunitats de propietaris degudament agrupades, o de l’assemblea de la cooperativa, pel qual s’aprova la sol·licitud de l’ajuda.

– L’acord de la comunitat, de les comunitats de propietaris degudament agrupades, o de l’assemblea de la cooperativa, pel qual s’aprova l’execució de les obres de rehabilitació objecte de les ajudes.

– L’acord de la comunitat, de les comunitats de propietaris degudament agrupades, o de l’assemblea de la cooperativa, pel qual s’aprova la cessió del cobrament a favor de l’agent de la rehabilitació, si és el cas.

– Si calen tres ofertes, s’aportarà, per a cada acord requerit, un quadro identificatiu de les ofertes valorades, amb la indicació de les empreses que concorren, els imports oferits, amb IVA i sense, i la data d’emissió, que haurà de ser anterior a la data en què s’haja adoptat l’acord de la comunitat de propietaris en què s’opte per una de les ofertes.

b) Projecte o memòria justificativa de l’actuació, d’acord amb els requisits i les estipulacions de les bases de la convocatòria.

c) En cas d’optar a presentar projecte en la sol·licitud, informe d’avaluació de l’edifici (IEEV.CV), amb el contingut requerit en el Decret 53/2018, de 27 d’abril, formalitzat i subscrit per un tècnic competent, i registrat en el registre autonòmic corresponent, o s’indicarà el seu número de registre.

Si es presenta memòria, l’IEE haurà de presentar-se juntament amb la sol·licitud d’ajuda per a edifici.

d) Certificats d’eficiència energètica: es presentaran dos certificats d’eficiència energètica, i caldrà adjuntar obligatòriament l’arxiu digital editable (xml o similar) utilitzat per a elaborar el certificat d’eficiència energètica, tal com s’exposa a continuació:

– Certificat d’eficiència energètica de la vivenda o l’edifici existent en l’estat previ a l’actuació, amb el contingut que requerix el Reial decret 390/2021, d’1 de juny, firmat per un tècnic competent i inscrit en el Registre autonòmic de certificació d’eficiència energètica d’edificis.

El certificat d’eficiència energètica haurà de contindre la data de la visita efectuada pel tècnic redactor, que haurà de ser prèvia a l’inici de l’execució de les actuacions subvencionables.

– Certificat d’eficiència energètica de la vivenda o l’edifici existent obtingut considerant realitzades les actuacions previstes en el projecte o la memòria, realitzat amb el mateix programa reconegut de certificació que el que s’utilitza per al certificat previ a la intervenció, subscrit per un tècnic competent, en el qual s’acredite el compliment dels requisits establits per a l’obtenció de l’ajuda.

Els dos certificats hauran de ser comparables.

e) Una avaluació favorable d’adequació o, si és el cas, una declaració responsable del compliment del principi de “no causar un perjuí significatiu al medi ambient” en el sentit establit en l’apartat 6 de l’article 2 del Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència.

f) Reportatge fotogràfic en color de totes les zones que hagen de resultar afectades per les actuacions de rehabilitació correctament identificades, així com de la façana principal de l’edifici.

Tots els elements han d’estar indicats a peu de foto, de manera que es puguen identificar fàcilment en qualsevol dels documents presentats.

g) Documentació acreditativa de la data de construcció de l’edifici, mitjançant escriptura, nota simple registral, consulta descriptiva i gràfica de les dades cadastrals o similar.

3. Per a totes les sol·licituds d’ajuda a la implantació i la generalització del llibre d’edifici existent per a la rehabilitació (codi AFE-LDE), s’ha d’aportar la documentació addicional següent:

a) Formulari normalitzat de sol·licitud d’ajudes, en què cal indicar les dades següents:

– Dades de la persona beneficiària de les ajudes (comunitat de propietaris, agrupació de comunitats de propietaris, entitat local o empresa pública, persones físiques o jurídiques), en què cal indicar els cognoms i el nom o la raó social, i també el NIF.

– Dades del representant (si és el cas), en què cal especificar cognoms, nom i NIF.

– Dades de l’agent o el gestor, en què cal especificar cognoms, nom i el NIF.

– Dades de l’edifici que cal rehabilitar en què s’indique l’adreça i la referència cadastral.

– Nombre de vivendes i, si és el cas, dels locals de l’edifici que cal rehabilitar en què s’ha d’indicar la superfície construïda i el nombre d’altures, inclosa la planta baixa.

– Dades dels certificats d’eficiència energètica.

– Dades sobre la intervenció.

– Dades econòmiques.

b) Certificat del secretari o l’administrador, si és el cas, en què conste, com a mínim:

– Dades identificatives de l’edifici objecte de rehabilitació.

– Dades de les reunions en les quals s’adopten els acords.

– El nomenament del representant autoritzat per a sol·licitar la subvenció.

– L’acord de la comunitat pel qual es formalitza el contracte amb l’agent de la rehabilitació o el gestor de la rehabilitació.

– L’acord de la comunitat, de les comunitats de propietaris degudament agrupades, o de l’assemblea de la cooperativa, pel qual s’aprova l’actuació objecte de les ajudes.

– L’acord de la comunitat, de les comunitats de propietaris degudament agrupades, o de l’assemblea de la cooperativa, pel qual s’aprova la cessió del cobrament a favor de l’agent de la rehabilitació, si és el cas.

– Si calen tres ofertes, s’aportarà, per a cada acord requerit, un quadro identificatiu de les ofertes valorades, amb la indicació de les empreses que concorren, els imports oferits, amb IVA i sense, i la data d’emissió, que haurà de ser anterior a la data en què s’haja adoptat l’acord de la comunitat de propietaris en què s’opte per una de les ofertes.

c) Llibre de l’edifici existent per a la rehabilitació de l’edifici, que haurà de comptar amb la conformitat del destinatari últim.

d) Certificat d’eficiència energètica de l’edifici existent en el seu estat actual en el moment de la redacció del llibre de l’edifici existent, amb el contingut requerit en el Reial decret 390/2021, d’1 de juny, firmat per un tècnic competent i registrat en el registre de l’òrgan competent de la comunitat autònoma.

e) Una avaluació favorable d’adequació o, si és el cas, una declaració responsable del compliment del principi de “no causar un perjuí significatiu al medi ambient” en el sentit establit en l’apartat 6 de l’article 2 del Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència.

f) Reportatge fotogràfic en color de totes les zones que hagen de resultar afectades per les actuacions de rehabilitació correctament identificades, així com de la façana principal de l’edifici.

Tots els elements han d’estar indicats a peu de foto, de manera que es puguen identificar fàcilment en qualsevol dels documents presentats.

*g*) Documentació acreditativa de la data de construcció de l’edifici, mitjançant escriptura, nota simple registral, consulta descriptiva i gràfica de les dades cadastrals o similar.

*Base 28. Documentació per a presentar en cas d’obra iniciada i obra acabada*

1. Seran subvencionables les obres en execució o ja executades, si la data d’inici ha sigut posterior al que indica la base 5, sempre que complisquen els requisits d’esta convocatòria.

2. Si les obres estan iniciades en el moment de presentar la sol·licitud per a esta convocatòria, a més del que es requerix amb antelació per al tipus d’ajuda concret que se sol·licite, s’aportarà un certificat de l’inici de les obres firmat per un tècnic titulat competent, o una acta de replanteig, firmada i datada per la direcció facultativa i l’empresa constructora amb el vistiplau de la propietat que indique la data en la qual s’hagen iniciat les obres. En el cas d’una actuació que no requerisca direcció facultativa, el certificat podrà emetre’l l’empresa instal·ladora.

3. Si les obres estan finalitzades en el moment de presentar la sol·licitud per a esta convocatòria, a més del que es requerix en bases anteriors per al tipus d’ajuda concret que se sol·licite, caldrà presentar adjunts a estes sol·licituds els documents següents:

a) Memòria d’actuacions realitzades, tant descriptiva com gràfica o projecte as-built, amb la descripció de modificacions respecte del projecte que haja obtingut autorització municipal. Es justificarà el compliment dels requisits exigibles en la convocatòria, amb la indicació de les activitats realitzades i dels resultats obtinguts, i caldrà indicar, així mateix, la data d’inici i conclusió de les actuacions.

En cas d’AFE-EDIF s’aportarà, a més, documentació justificativa del compliment de DNSH, circularitat i residus segons el que s’haja declarat en la sol·licitud.

b) Reportatge fotogràfic en color, que inclourà:

– Fotografies de l’estat previ a l’inici obres de totes les zones afectades per les actuacions de rehabilitació correctament identificades, així com de la façana principal de l’edifici.

– Fotografies que reflectisquen l’execució de les diferents actuacions objecte de subvenció, especialment les relatives a elements que hagen quedat ocults.

– Documentació fotogràfica de les obres ja finalitzades, així com de la façana principal de l’edifici si ha resultat afectada per les actuacions.

– Tots els elements han d’estar datats i referenciats a peu de foto, de manera que cada un siga fàcilment identificable en qualsevol dels documents presentats.

c) En els casos en què siga preceptiu, IEEV.CV redactat i registrat amb data anterior a la finalització de les obres, i caldrà justificar en tot cas que s’han fet les actuacions urgents.

d) Pressupost aprovat.

e) Certificat d’inici d’obres/acta de replanteig en cas de projectes que ho necessiten i una justificació de la data d’inici d’obres en cas d’altres obres (instal·lació de plaques, etc.).

f) Certificat o justificació de fi d’obra.

g) Certificat de la instal·lació tèrmica, si és el cas, subscrit pel director de la instal·lació o un instal·lador autoritzat, registrat en l’òrgan competent de la comunitat autònoma d’acord amb el RITE.

h) Certificat de la instal·lació elèctrica, si és el cas, subscrit pel director de la instal·lació o un instal·lador autoritzat, registrat en l’òrgan competent de la comunitat autònoma d’acord amb el REBT.

i) Certificat d’eficiència energètica actual redactat i registrat en data anterior a la finalització de les obres, i només es consideraran gastos elegibles les actuacions executades posteriorment a la data d’este certificat.

El certificat d’eficiència energètica haurà de contindre la data de la visita efectuada pel tècnic redactor, que haurà de ser prèvia a l’inici de l’execució de les actuacions subvencionables.

j) Certificat d’eficiència energètica obtingut una vegada realitzades les actuacions elaborat amb el mateix programa reconegut de certificació que l’utilitzat per al certificat previ a la intervenció, subscrit per un tècnic competent, en el qual s’acredite el compliment dels requisits establits per a l’obtenció de l’ajuda, i registrat, en cas d’obra acabada, en el registre de l’òrgan competent de la comunitat autònoma amb posterioritat a la finalització de les obres.

Per a obra acabada, el certificat d’eficiència energètica obtingut una vegada realitzades les actuacions haurà de contindre la data de la visita efectuada pel tècnic redactor, que haurà de ser posterior a l’execució d’estes.

k) Declaració responsable de la persona beneficiària en la qual es faça constar el compliment de la normativa de compliment obligat que li siga aplicable.

l) Permís municipal d’obres amb certificat o informe favorable (llicència, declaració responsable o similar). No s’acceptarà el compromís de sol·licitar-lo en cas d’obra iniciada o acabada.

m) Informe econòmic final, amb relació certificada i còpia de les factures i dels corresponents justificants bancaris de pagament corresponents a la inversió realitzada i que responguen al pressupost i els contractes presentats. Les factures han d’anar a nom del destinatari últim de l’ajuda o, si és el cas, de l’agent de la rehabilitació si actua en nom seu si així s’ha acordat.

n) En cas que diferisca respecte del pressupost presentat, s’hauran d’incloure els aclariments pertinents.

o) Relació certificada i còpia de les comandes i/o els contractes relatius a les actuacions realitzades.

p) Documentació acreditativa del compliment de les obligacions d’informació, comunicació i publicitat que siguen aplicables.

q) Declaració responsable dels documents la presentació dels quals resulta impossible amb la indicació de les causes d’esta impossibilitat.

4. En obra acabada, una vegada comprovada l’execució de l’actuació, així com l’entrega de tota la documentació exigida, s’ordenarà el pagament de la subvenció, amb una referència expressa a la procedència dels fons i una menció al Mecanisme de recuperació i resiliència.

CAPÍTOL VIII

*Contingut dels projectes i/o les memòries tècniques*

*Base 29. Disposicions generals aplicables a tots els projectes o les memòries*

1. Per a la tramitació d’expedients d’ajudes es requerirà aportar projecte de les actuacions que cal realitzar, que haurà d’estar visat pel col·legi professional corresponent, inclosos els projectes d’instal·lacions, llevat que es complisquen les dos condicions següents:

a) El projecte el presente un gestor/a o agent públic de rehabilitació.

b) Justifique que ha sigut informat per una oficina de supervisió de projectes.

Els projectes hauran de tindre el contingut establit en el Codi Tècnic de l’Edificació i la resta de normativa aplicable, així com incloure una justificació del compliment d’esta.

2. Per a tramitar expedients d’actuacions que no exigisquen projecte segons la Llei 38/1999, de 5 de novembre, d’ordenació de l’edificació, serà necessari justificar en una memòria subscrita per un tècnic competent l’adequació de l’actuació al Codi Tècnic de l’Edificació i la resta de normativa aplicable.

3. S’haurà de justificar el compliment dels requisits de la convocatòria per a l’ajuda sol·licitada. Esta justificació podrà formar part del projecte o la memòria que descriga les actuacions que cal realitzar, o presentar-se com a document independent.

4. Opcionalment, els sol·licitants de les ajudes podran demanar als col·legis professionals que intervinguen en el visat de projectes la revisió i l’emissió d’un informe d’idoneïtat tècnica Etiqueta Verda, que garantirà que els projectes o les memòries valorades complixen totes les condicions que establixen estes bases reguladores, fet que reduirà el temps de tramitació de la sol·licitud.

5. Les bases de la convocatòria no eximixen del compliment de qualsevol altre requisit o obligació que estiga imposada per la normativa específica (administrativa, urbanística, mediambiental, tributària o qualsevol altra que resulte aplicable). Consegüentment, encara que per a tramitar la subvenció no s’exigisca un document determinat o complir un requisit o una obligació, si la normativa sectorial ho exigix, el sol·licitant continuarà estant obligat a complir-lo, i la detecció d’incompliments per part de la Generalitat podrà ser causa de denegació de l’ajuda sol·licitada.

6. D’acord amb l’article 164 *h*  de la Llei 1/2015, de 6 de febrer, de la hisenda pública, del sector instrumental i de subvencions, modificada pel Decret llei 6/2021, d’1 d’abril, del Consell, quan l’actuació subvencionada requerisca projecte segons l’article 2 del Reial decret 1000/2010, de 5 d’agost, sobre visat col·legial obligatori, es podrà requerir la presentació del visat col·legial en lloc de l’informe de l’oficina de supervisió.

*Base 30. Contingut de projectes i memòries tècniques per a les ajudes AFE-EDIF I AFE-VIV*

1. Els projectes i/o les memòries tècniques, en les ajudes a la rehabilitació d’edifici (codi AFE-EDIF) i en les ajudes a la millora de l’eficiència energètica de vivenda (codi AFE-VIV), hauran de ser complets i detallats i seguir, en la mesura que siga possible, l’estructura següent, a més de desenrotllar els continguts que es definixen a continuació:

a) Identificació del tipus d’ajuda que se sol·licita.

b) Identificació i descripció general de l’edifici o la vivenda.

c) Determinació de totes les persones intervinents: titular, tècnics, agent, gestor o representant, si és el cas.

d) Antecedents i condicions de partida:

– Estat actual.

– Caracterització i identificació dels elements afectats, incloses les instal·lacions existents.

– Justificació de les dades que apareixen en el certificat d’eficiència energètic d’estat actual.

– Ubicació amb plànols d’emplaçament.

– Descripció de la situació de partida: descripció espacial de l’immoble, relació de les estances, superfície construïda, superfície útil, any de construcció, determinació de l’existència o no de locals, determinació de si l’edifici té algun tipus de protecció o limitació legal (ex.: patrimoni històric).

– Justificació de situació urbanística de l’edifici existent i de la compatibilitat de la intervenció, en cas que es modifique.

– Justificació de requisits de conservació (informe de patologies amb descripció d’assajos, cales i causes) i proposta d’intervenció.

e) Relació de vivendes i locals.

f) Descripció general de les actuacions que cal realitzar:

– Actuacions per a millorar l’eficiència energètica.

– Actuacions complementàries (si és el cas).

– Actuacions urgents determinades en l’informe d’avaluació de l’edifici (IEEC.CV) (si és el cas).

– Actuacions d’ampliació (si és el cas).

S’inclourà la caracterització i la identificació dels elements afectats, incloses les instal·lacions substituïdes o de nova implantació, i la justificació, mitjançant càlcul o fitxes tècniques, de les dades que apareixen en el certificat d’eficiència energètica de projecte.

g) Justificació del fet que, amb les actuacions a realitzar, s’aconseguixen els requisits de millora establits en les bases reguladores:

– Càlcul de l’estalvi de consum d’energia primària no renovable.

– Càlcul de la reducció de la demanda energètica anual global de calefacció i refrigeració, quan siga procedent.

– Justificació de compliment de normativa dels elements que es modifiquen.

– Justificació de compliment de requisits d’eficiència energètica.

– Justificació d’intervenció d’accessibilitat i proposta d’intervenció (si és el cas).

– Justificació de compliment del CTE, en cas que siga necessari per la intervenció a realitzar.

– Estudi justificatiu de gestió de residus i circularitat segons l’RD 853/2021.

h) Mesuraments i pressupost d’obres de cada partida, inclòs control de qualitat, seguretat i salut i gestió de residus.

Les sol·licituds d’ajuda a la rehabilitació d’edifici (AFE-EDIF) hauran d’aportar un resum del pressupost segons els capítols següents:

– Actuacions:

• Envolupant de l’edifici – façanes.

• Envolupant de l’edifici – cobertes.

• Instal·lació d’energia fotovoltaica.

• Instal·lació per a aigua calenta sanitària (ACS).

• Instal·lació de calefacció i refrigeració.

• Altres actuacions de millora de l’eficiència energètica.

• Altres actuacions de reparació o conservació.

– Altres gastos: honoraris professionals, cost de redacció de projectes, informes tècnics i certificats, gastos de tramitació i altres gastos generals (no s’inclouen costos de llicències, taxes i tributs).

Les sol·licituds d’ajuda a la millora de l’eficiència energètica de vivenda (AFE-VIV) hauran d’aportar un resum del pressupost segons els capítols següents:

– Actuacions:

• Modificació o substitució de fusteria exterior.

• Instal·lació aerotèrmia ACS.

• Altres actuacions de millora de l’eficiència energètica.

– Altres gastos: honoraris professionals, cost de redacció de projectes, informes tècnics i certificats, gastos de tramitació i altres gastos generals (no s’inclouen costos de llicències, taxes i tributs).

i) Annex de certificació energètica d’edifici existent i propostes de millora, d’acord amb la següent taula resum, que s’inclou a tall d’exemple (totes les dades amb dos decimals):

|  |  |  |  |  |
| --- | --- | --- | --- | --- |
|  | *Abans de l’actuació: “a”* | *Previst en projecte: “b”* | *Millora* | |
| *Valor absolut:*  *“c = a – b”* | *%: “[c / a].100”* |
| Consum d’energia primària no renovable [kWh/m2.any] | 123,00 | 98,00 | 25,00 | 20,32 |
| Demanda d’energia conjunta de calefacció i refrigeració [kWh/m2.any] | 87,00 | 42,00 | 45,00 | 51,72 |
| Emissions de diòxid de carboni [kgCO2/m2.any] | 46,30 | 33,00 | 13,30 | 28,73 |

  

j) Àmbit temporal de les actuacions:

– Cronograma detallat de les actuacions que permeta avaluar la viabilitat de la seua execució dins dels terminis límit establits en estes bases, i la finalització de les quals serà, en tot cas, abans del 30 de juny de 2026.

– Duració de les obres, amb la indicació de si es tracta d’obres iniciades.

– Certificat de l’inici de les obres o acta corresponent, en cas que siga afirmatiu.

k) Àmbit econòmic de les actuacions:

– Inversió subvencionable.

– Quantia de l’ajuda sol·licitada.

l) Plànols d’estat actual i de projecte, amb la identificació de les actuacions, que determine les plantes, els alçats i les seccions en la situació prèvia, i en el projecte final:

– Plànol de situació i emplaçament.

– Plànol de condicions urbanístiques en el cas de modificació de les existents.

– Plànols de l’edifici existent: plantes, alçats i seccions.

– Plànol de millores d’eficiència energètica, detalls justificatius i ubicació de noves instal·lacions.

– Plànol de zones d’actuació de conservació, si se’n proposen.

– Plànol de millores d’accessibilitat, si se’n proposen.

– Plànol de l’edifici una vegada executades les obres: plantes, alçats i seccions.

m) Normativa aplicable.

n) Reportatge fotogràfic, amb la identificació dels elements afectats, conforme a memòria, plànols i certificats energètics aportats. Les fotografies han de ser recents (no de data anterior al 01-02-2020), amb la identificació de la data de realització, de bona qualitat, clares i que permeten una adequada visualització i identificació dels elements fotografiats. S’haurà d’incloure una fotografia de la façana principal de l’edifici.

2. Únicament els projectes o les memòries per a actuacions de rehabilitació d’edifici (codi AFE-EDIF) hauran de justificar (en un apartat o un annex) el compliment dels aspectes següents que preveu el Reial decret 853/2021:

a) Circularitat: que el disseny de l’edifici i les tècniques de construcció donen suport a la circularitat i, en particular, es demostra, amb referència a l’ISO 20661 o equivalent per a avaluar la capacitat de desmuntatge o adaptabilitat dels edificis, com està dissenyat per a ser més eficient en l’ús de recursos, adaptable, flexible i desmuntable per a permetre la reutilització i el reciclatge.

b) Gestió de residus: que el projecte inclou un estudi de gestió de residus de construcció i demolició que es desplegarà posteriorment en el corresponent pla de gestió de residus de construcció i demolició, conformement al que establix el Reial decret 105/2008, d’1 de febrer, pel qual es regula la producció i la gestió dels residus de construcció i demolició, en què es compliran les condicions següents:

– Almenys el 70 % (en pes) dels residus de construcció i demolició no perillosos (excloent-ne el material natural mencionat en la categoria 17 05 04 de la Llista europea de residus establida per la Decisió 2000/532/EC) generats en el lloc de construcció es prepararà per a reutilitzar-lo, reciclar-lo i recuperar altres materials, incloses les operacions de rebliment utilitzant residus per a substituir altres materials, d’acord amb la jerarquia de residus i el Protocol de gestió de residus de construcció i demolició de la UE.

– Els operadors hauran de limitar la generació de residus en els processos relacionats amb la construcció i la demolició, de conformitat amb el Protocol de gestió de residus de construcció i demolició de la UE, tenint en compte les millors tècniques disponibles i utilitzant la demolició selectiva per a permetre l’eliminació i la manipulació segura de substàncies perilloses i facilitar la reutilització i el reciclatge d’alta qualitat mitjançant l’eliminació selectiva de materials, utilitzant els sistemes de classificació disponibles per a residus de construcció i demolició. Així mateix, s’establirà que la demolició es duga a terme preferiblement de manera selectiva i la classificació es faça de manera preferent en el lloc de generació dels residus.

*c*) Compliment del principi DNSH: que quede justificat que el projecte o la memòria de l’actuació complix el principi de no causar un perjuí significatiu al medi ambient (DNSH per les sigles en anglés) i la seua normativa aplicable, tant nacional com europea, i en particular el que disposen el Pla de recuperació, transformació i resiliència (PRTR); el Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència i la seua normativa de desplegament, i el Reglament (UE) 2020/852, del Parlament Europeu i del Consell, de 18 de juny de 2020, i d’acord amb la Guia tècnica de la Comissió Europea (2021/C 58/01) sobre l’aplicació d’este principi.

Per a justificar que el projecte complix el principi DNSH, el tècnic competent pot utilitzar el model de declaració responsable que es posarà a la disposició de la ciutadania (en la pàgina de la Generalitat i de l’IVE).

A este efecte, l’Institut Valencià de l’Edificació (IVE) ha desenrotllat les ferramentes següents, que poden consultar els sol·licitants:

– Càlcul del consum energètic de l’edifici i estimació de millores: RenovEU

– Anàlisi del desmuntatge i adaptabilitat en rehabilitació d’edificis residencials. Re10: Circularitat.

– Estudi de gestió d’RCD.

– Model de declaració responsable d’acord amb el principi DNSH.

– Document reconegut pel CTE: zonificació climàtica de la Comunitat Valenciana per municipis (CTE-DR/056/22).

– Ferramenta llibre de l’edifici.

Estes ferramentes estan disponibles en: <https://www.five.es/next-generation/>

d) Justificació d’actuacions de millora de l’eficiència energètica: que quede justificat que el projecte o la memòria preveu totes les actuacions de millora de l’eficiència energètica, de l’edifici o la vivenda, estipulades en el certificat energètic de projecte sobre la base del qual s’ha calculat l’estalvi energètic declarat, amb l’especificació que, si s’ha introduït més d’una proposta de millora en el certificat actual, es faça referència a quina o quines s’estan duent a terme.

*Base 31. Contingut de les memòries tècniques per a les ajudes AFE-EVT*

1. Les memòries tècniques per a les ajudes a la modificació o la substitució d’elements constructius de l’envolupant tèrmica per a adequar les seues característiques als valors límit de transmitància tèrmica i de permeabilitat a l’aire (codi AFE-EVT) hauran de ser completes i detallades, hauran de seguir, en tot cas, l’estructura següent i tindre els continguts que es definixen a continuació:

a) Identificació del tipus d’ajuda que se sol·licita.

b) Objecte memòria.

c) Promotor.

d) Tècnic redactor, si és el cas.

e) Antecedents i descripció de la vivenda, inclosa la distribució, amb l’especificació del nombre de dormitoris (pel càlcul de l’ACS segons les taules CTE DB-HE), la superfície construïda, la superfície útil i una justificació davant de discrepàncies entre els valors de l’alçament, el cadastre o altres documents.

f) Plànols amb els elements que s’han canviat o es canviaran amb nomenclatura homogènia en tota la documentació.

g) Actuació que cal realitzar amb justificació del compliment dels requisits energètics.

h) Justificació normativa aplicable si és necessari.

i) Fotografia de l’estat actual, així com la descripció dels elements que cal substituir i/o, si és el cas, plànol abans i després amb nomenclatura dels elements que es modifiquen, nomenclatura coincident en mesuraments i pressupost i coincident amb la nomenclatura en els certificats d’eficiència energètica.

j) Fitxes tècniques dels elements modificats i/o substituïts.

k) Mesuraments i pressupost.

l) Conclusions (firma digital de tècnic competent):

– Estalvi energètic aconseguit respecte de la situació inicial.

– Inversió subvencionable.

– Quantia d’ajuda sol·licitada.

*Base 32. Contingut de les memòries per a les ajudes AFE-PYT*

1. Els projectes o les memòries justificatives de l’actuació per a les ajudes a la redacció de projectes de rehabilitació (codi PYT) hauran de ser complets i detallats, hauran de seguir, en tot cas, l’estructura següent i desenrotllaran els continguts que es definixen a continuació.

2. En el cas que es presente projecte tècnic de rehabilitació integral d’edifici, l’actuació proposada ha de complir els requisits establits en la base 30 perquè, posteriorment, es puga considerar actuació subvencionable dins del Programa d’ajuda a les actuacions de rehabilitació en edifici.

3. En la sol·licitud pot presentar-se, inicialment, de manera alternativa una memòria justificativa de l’actuació proposada. La documentació mínima d’esta memòria serà:

a) Descripció.

b) Pressupost desglossat per àmbits d’actuació.

c) Plànols.

4. Així mateix, en la documentació del projecte d’actuació o en la memòria justificativa de l’actuació, segons corresponga, s’inclourà l’estalvi de consum d’energia primària no renovable estimat respecte de la situació inicial i la quantia de l’ajuda sol·licitada.

*Base 33. Contingut del llibre de l’edifici existent per a la rehabilitació per a les ajudes AFE-LDE*

1. Per a les ajudes a l’elaboració del llibre de l’edifici existent per a la rehabilitació, s’exigirà la redacció del llibre d’edifici existent que continga, de manera detallada, els aspectes que indica l’annex I del Reial decret 853/2021, de 5 d’octubre, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència, i que es referixen a la informació següent:

a) Bloc I:

1r. Característiques constructives de l’edifici, el seu estat de conservació i manteniment i les deficiències constructives funcionals, de seguretat i d’habitabilitat observades.

2n. El comportament energètic de l’edifici, mitjançant el certificat d’eficiència energètica, firmat pel tècnic competent.

3r. Les instruccions d’ús i manteniment de l’edifici i les seues instal·lacions.

b) Bloc II:

1r. El diagnòstic del potencial de millora de les prestacions de l’edifici, en relació amb els requisits bàsics definits en la LOE, i

2n. Un pla d’actuacions per a la renovació de l’edifici que permeta assolir el seu nivell de millora òptim, mitjançant una intervenció, si és el cas, per fases prioritzada i valorada econòmicament.

El pla d’actuacions haurà d’incloure específicament mesures o conjunts de mesures que permeten assolir un estalvi en consum d’energia primària no renovable superior al 30 %, i caldrà indicar l’estalvi estimat en cada cas. Es plantejaran mesures o conjunts de mesures per a cada un dels tres nivells establits en els articles 15 i 34 del Reial decret 853/2021, de 5 d’octubre.

CAPÍTOL IX

*Informació a la ciutadania*

*Base 34. Informació a la ciutadania*

1. A l’efecte de facilitar l’accés de la ciutadania a tota la informació per a tramitar les ajudes que es regulen ací, s’han configurat diferents mitjans d’informació per a facilitar esta labor.

2. S’ha creat la pàgina web RenovEU.com, en la qual s’oferix informació sobre les ajudes en un format accessible:

<https://habitatge.gva.es/va/web/arquitectura/fons-europeus-per-a-la-rehabilitacio-d-habitatges-2024>

3. Es posa a la disposició de la ciutadania un servici d’informació sobre els aspectes generals de la tramitació. El seu horari d’atenció serà de dilluns a divendres de 10:00 a 14:00 hores. Les característiques principals del servici són:

a) Servici d’atenció telefònica a través del número de telèfon 521.864.569, que servirà per a resoldre dubtes de caràcter general sobre informació referent a la tramitació.

b) Servici d’atenció via correu electrònic d’informació, fonseuropeus\_kdstxqbesgraw@ulz.dj, que servirà per a facilitar informació de caràcter general sobre la tramitació. En el cas de dubtes tècnics o molt específics, que requerisquen una anàlisi detallada, seran objecte d’estudi i es tractarà de respondre de la manera més detallada a escala general.

L’actualització o la modificació d’algun dels aspectes indicats en este apartat tres es publicarà en la pàgina web de la convocatòria.

El servici oferit és d’informació i no de consultoria, per la qual cosa el personal encarregat no pot substituir la labor tècnica o juridicoadministrativa que corresponga als sol·licitants o als seus agents/gestors.

Les respostes oferides tenen un caràcter informatiu i no vinculant per a l’Administració. Amb independència de les respostes oferides, els tècnics que tramiten l’expedient analitzaran tota la documentació i la informació remesa, i es resoldrà d’acord amb la normativa aplicable.

Els tècnics del Servici d’Informació no realitzaran preavaluacions de la documentació que es presente posteriorment en les sol·licituds d’ajudes, a l’efecte de garantir els principis d’operativitat del servici de tramitació i d’igualtat entre tots els sol·licitants d’estes.

4. Els ciutadans, addicionalment, compten amb les oficines del sistema d’informació PROP, que consistix en una xarxa d’oficines distribuïdes geogràficament per a facilitar informació sobre tràmits o procediments de la Generalitat, i la seua informació es pot trobar en l’enllaç:

<https://www.gva.es/va/web/atencio_ciutadania/inicio/atencion_ciudadano/ac_que_es_prop>

5. Es podrà posar a la disposició de la ciutadania una guia de preguntes freqüents (FAQ) en què es done resposta a les principals qüestions que cal tindre en compte per a tramitar les sol·licituds de subvencions. Esta guia estarà accessible en la pàgina web de la Conselleria.

6. Es podran posar a la disposició de la ciutadania models de la documentació que calga presentar, a l’efecte que puga facilitar-se la formalització i la remissió de la documentació necessària per a obtindre les ajudes. S’han de tindre en compte les circumstàncies següents:

a) La utilització dels documents modelitzats té caràcter voluntari.

b) Els documents modelitzats complixen els requisits exigits en les bases de la convocatòria.

c) Qui decidisca no usar els documents modelitzats i presentar documents diferents haurà d’assegurar-se que complixen tots els requisits exigits en les bases de la convocatòria.

d) Els documents modelitzats s’han inclòs en diversos paquets en arxius ZIP, en funció del tipus d’ajuda i en funció de qui s’encarregue de la sol·licitud (ciutadà, agent, gestor), de manera que la ciutadania puga descarregar-se de manera fàcil i senzilla tots els documents que necessite, en funció del tipus d’ajuda que sol·licite i de qui haja de tramitar.

e) Els paquets de documents modelitzats estaran accessibles en la pàgina web de la Conselleria.

7. Es posaran a la disposició de la ciutadania diferents materials sobre com presentar la sol·licitud telemàticament a través de la pàgina web de la Conselleria.

CAPÍTOL X

*Tramitació*

*Base 35. Disposicions generals sobre la tramitació*

1. Els potencials beneficiaris últims podran realitzar la sol·licitud de les ajudes en qualsevol de les modalitats següents:

*a*) Directament o a través d’un representant.

*b*) Mitjançant un gestor de la rehabilitació inscrit per a tramitar les ajudes que regulen estes bases de la convocatòria.

*c*) Mitjançant un agent de la rehabilitació inscrit per a tramitar les ajudes que regulen estes bases de la convocatòria.

2. Els agents o els gestors no són personal al servici de la Generalitat, sinó professionals qualificats per a tramitar ajudes, que s’han inscrit per a tramitar sol·licituds d’esta convocatòria.

3. En la pàgina web de la Conselleria es publicarà una llista amb les dades de contacte dels agents i els gestors que s’hagen inscrit.

4. La contractació d’agents i gestors és lliure, sense que hi haja limitacions geogràfiques dins de l’àmbit de la Comunitat Valenciana per a contractar-los.

5. La Generalitat no es fa responsable de les controvèrsies que puguen sorgir entre un particular i el seu agent o gestor durant la tramitació de les ajudes.

6. En cas d’incompliment greu de les seues obligacions, la Generalitat podrà expulsar l’agent o el gestor de la llista mencionada.

*Base 36. Gestor de la rehabilitació*

1. S’entén per gestor/a de la rehabilitació la persona física o jurídica, pública o privada, amb capacitat tècnica o professional suficient per a realitzar funcions de gestió de l’obra de rehabilitació que puga ser objecte d’ajuda, en concret les següents:

a) Dissenyar l’estratègia de finançament de l’actuació per a poder dur-la a terme, fins i tot les gestions amb l’entitat financera, si és el cas.

b) Recaptar les memòries o els projectes tècnics d’execució, i la resta de documentació per a dur a terme les obres mencionades o, si és el cas, elaborar-les.

c) Assessorar la comunitat de propietaris, o la persona propietària única, sobre la contractació de l’empresa per a executar les obres.

d) Dirigir les obres o gestionar la contractació del personal tècnic director de l’obra.

e) Tramitar la sol·licitud d’ajudes en nom de la comunitat de propietaris o de la persona propietària única.

f) Justificar, una vegada acabades les obres, el compliment de les condicions necessàries per a atorgar la subvenció, així com tramitar en representació de la comunitat o l’agrupació de comunitats la sol·licitud del pagament de la subvenció concedida, així com aportar la documentació exigida per a cobrar-la.

2. Este/a gestor/a de la rehabilitació, per a poder actuar com a tal, haurà de recaptar l’acord de la propietat, la comunitat de propietaris o l’agrupació de comunitats de propietaris en què se l’autoritza per a sol·licitar les ajudes en nom de la propietat, i serà, per tant, el seu representant a este efecte, i assessorarà la propietat en el procés de l’execució de les obres. Este acord s’haurà de formalitzar en un document contractual entre les parts que arreplegue l’abast de les funcions que ha de desenrotllar el gestor/a de la rehabilitació.

3. El gestor/a de la rehabilitació, per a poder actuar com a tal, haurà de cursar l’alta com a gestor/a de rehabilitació adherit a la convocatòria corresponent per a tramitar les ajudes del Pla de recuperació, transformació i resiliència.

4. L’alta es realitzarà telemàticament, d’acord amb el contingut de l’imprés normalitzat d’inscripció per a la gestió i la tramitació de les ajudes.

5. A l’efecte d’esta orde, podran sol·licitar esta inscripció les persones físiques o jurídiques amb la capacitat tècnica suficient per a realitzar l’activitat de gestió que indica el punt u d’esta base.

6. Es podrà revocar o rebutjar la inscripció, siga d’ofici o a petició de part, per a poder tramitar estos expedients, en el cas que s’haja produït i s’haja demostrat fefaentment una pràctica professional incorrecta en la tramitació d’algun expedient d’estes ajudes.

*Base 37. Agent de la rehabilitació*

1. S’entén per agent de la rehabilitació la persona física o jurídica, pública o privada, que puga realitzar, a més de les funcions pròpies del gestor de la rehabilitació, les següents:

*a*) Realitzar amb els seus mitjans o mitjançant contractació de tercers totes les accions necessàries per a executar les actuacions de rehabilitació.

*b*) Utilitzar instruments de cessió de dret de cobrament d’ajudes públiques que, si és el cas, es concedisquen, i llavors tindrà la consideració de perceptor de les ajudes.

2. Este/a agent de la rehabilitació, per a poder actuar com a tal, haurà de recaptar l’acord amb la propietat, la comunitat de propietaris o l’agrupació de comunitats de propietaris en el qual se l’autoritza a executar les obres pactades i cobre la subvenció que corresponga, i en este cas adquirirà la condició de perceptor/a de les ajudes. Este acord s’haurà de formalitzar en un document contractual entre les parts que arreplegue les funcions que s’han de dur a terme, l’abast de les obres que s’han d’executar, el pressupost, el termini d’execució, el desglossament i la manera de finançar-les.

3. Les funcions que ha de dur a terme este agent de la rehabilitació són totes les derivades de la fórmula de clau en el pany, tal com regula el Reial decret 853/2021, de 5 d’octubre, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència.

4. L’agent de la rehabilitació, per a poder actuar com a tal, haurà de cursar l’alta com a agent de rehabilitació adherit a la convocatòria corresponent per a tramitar les ajudes del Pla de recuperació, transformació i resiliència.

5. L’alta es realitzarà telemàticament, d’acord amb el contingut de l’imprés normalitzat d’inscripció per a la gestió i la tramitació de les ajudes.

6. A l’efecte d’esta orde, podran sol·licitar esta inscripció les persones físiques o jurídiques amb la capacitat tècnica suficient per a realitzar l’activitat de gestió que indica el punt u d’esta base.

7. Es podrà revocar o rebutjar la inscripció, siga d’ofici o a petició de part, per a poder tramitar estos expedients, en el cas que s’haja produït i s’haja demostrat fefaentment una pràctica professional incorrecta en la tramitació d’algun expedient d’estes ajudes.

*Base 38. Presentació de la sol·licitud*

1. El termini de presentació de sol·licituds s’establirà en la convocatòria corresponent i la presentació comporta l’acceptació incondicionada de les bases reguladores i de les condicions establides en la convocatòria.

2. La sol·licitud telemàtica es realitzarà a través d’un dels tràmits específics establits en la pàgina web de la Conselleria:

<https://habitatge.gva.es/va/web/arquitectura/fons-europeus-per-a-la-rehabilitacio-d-habitatges-2024>

3. La documentació que calga adjuntar a la sol·licitud, i que consistisca en declaracions responsables o compromisos, estarà a la disposició dels sol·licitants, en format PDF, en l’apartat “Formularis” corresponent a la convocatòria, per a formalitzar-la en el tràmit telemàtic.

4. En el cas d’actuacions de rehabilitació en edificis, les sol·licituds es presentaran d’acord amb els criteris següents:

a) Les sol·licituds d’ajudes de les comunitats de propietaris o agrupacions de comunitats de propietaris les podran tramitar telemàticament els gestors o els agents de la rehabilitació nomenats a este efecte mitjançant un acord de la comunitat de propietaris, i actuaran com a representant de la comunitat de propietaris o l’agrupació de comunitats de propietaris.

b) La resta de les sol·licituds les presentaran telemàticament:

– Els qui tinguen la condició de destinataris últims de les ajudes o, si és el cas, els seus representants.

– Gestors o agents de la rehabilitació nomenats per les persones propietàries úniques d’edificis.

c) Si els sol·licitants de les ajudes són persones físiques, amb la finalitat d’agilitzar la seua tramitació i concessió, la presentació de sol·licituds es realitzarà de manera telemàtica llevat que les persones físiques no disposen de mitjans tècnics per a formalitzar la sol·licitud per esta via, i en este cas podran acudir, durant el termini de presentació de sol·licituds, a les dependències de la Conselleria situades en:

– Avinguda d’Aguilera, número 1 (03664 Alacant).

– Plaça del Jutge Borrull, número 4 (12294 Castelló de la Plana).

– Carrer de Gregori Gea, número 27 (46174 València).

Així com en la resta de les possibilitats que preveu l’article 16.4 de la Llei 39/2015, d’1 d’octubre, del procediment administratiu comú.

d) En el cas que formulen la sol·licitud de manera presencial, hauran de presentar els documents, els formularis i les declaracions, que estaran a la seua disposició en les dependències que indica el paràgraf anterior.

5. En el cas d’ajudes per a vivenda, les sol·licituds es presentaran d’acord amb els criteris següents:

a) Les sol·licituds les hauran de presentar telemàticament els qui tinguen la condició de destinataris últims o, si és el cas, els seus representants, els gestors o els agents de la rehabilitació nomenats a este efecte per les persones propietàries, usufructuàries o arrendatàries de les vivendes.

b) Si els sol·licitants de les ajudes són persones físiques, caldrà ajustar-se al que disposa l’apartat c del punt anterior.

6. Les sol·licituds de les ajudes a la implantació i la generalització del llibre de l’edifici existent per a la rehabilitació (codi AFE-LDE) i en les ajudes a l’elaboració de projectes tècnics de rehabilitació integral d’edificis (codi AFE-PYT) seguiran el mateix règim que les de rehabilitació per a edifici.

7. No caldrà aportar la documentació assenyalada en apartats anteriors quan ja es troben en poder de l’Administració per haver-se aportat en la convocatòria de l’any 2023, sempre que no s’haja produït cap variació quant al seu contingut i que la sol·licitud figure en la llista de sol·licituds denegades per esgotament pressupostari. En la sol·licitud s’indicarà el número d’expedient o el número de registre d’entrada en el qual s’hagen aportat estos documents.

Serà necessari presentar una licitud a través del tràmit simplificat habilitat a este efecte, que estarà disponible en la pàgina web de la Vicepresidència Primera i Conselleria de Servicis Socials, Igualtat i Vivenda, en la qual s’adjuntarà la documentació que acredite que tant el sol·licitant com el gestor o l’agent de la rehabilitació, si és el cas, autoritzen la recuperació de la documentació presentada en la convocatòria de 2023. Sense esta autorització, el nou gestor o agent de la rehabilitació haurà de fer una nova sol·licitud.

En cas que les persones sol·licitants, en aplicació del que establix l’article 28 de la Llei 39/2015, del procediment administratiu comú de les administracions públiques, manifesten la no autorització o l’oposició a autoritzar que l’Administració recapte electrònicament la documentació necessària per a tramitar l’expedient, s’aportarà:

a) NIF de la part sol·licitant.

b) Certificats d’estar al corrent de les seues obligacions tributàries i d’ingressos obtinguts emesos per l’Agència Tributària i per la conselleria competent en matèria d’hisenda.

c) Certificats d’estar al corrent de les seues obligacions de Seguretat Social i d’ingressos obtinguts emesos per la Tresoreria General de la Seguretat Social.

Únicament els beneficiaris últims que acrediten estar en situació de vulnerabilitat no estaran obligats a justificar estar al corrent de les obligacions referides. Esta situació es justificarà mitjançant els documents descrits en la base 25.3.

8. Els beneficiaris de les ajudes a l’elaboració de projectes tècnics de rehabilitació integral d’edificis (codi AFE-PYT) en la convocatòria de 2023 podran sol·licitar ajuda a la rehabilitació d’edifici (codi AFE-EDIF) en els tres mesos següents a la data de notificació de la concessió. Les condicions per a la concessió seran les que establix la base 22.

9. Podran sol·licitar ajuda complementària - personal a la rehabilitació d’edifici per motius de vulnerabilitat (codi BRE-SUDV-BGUN-66), amb les condicions que establix la base 17, les unitats de convivència que es troben en situació de vulnerabilitat empadronades en edificis que hagen resultat adjudicataris de les ajudes d’edifici (programa 3) en les convocatòries dels anys 2022 i 2023.

10. La presentació telemàtica de les sol·licituds es realitzarà obligatòriament segons el model normalitzat (d’acord amb l’article 66.6 de la Llei 39/2015, d’1 d’octubre, del procediment administratiu comú de les administracions públiques), es presentaran a través de la seu electrònica de la Generalitat i hauran d’estar firmades electrònicament amb una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, i expedit per la Generalitat o per qualsevol altre prestador de servicis de certificació amb el qual la Generalitat haja firmat el conveni oportú.

11. Les sol·licituds hauran d’estar firmades pel sol·licitant o pel seu representant, bé manualment o bé digitalment a través d’un sistema de firma electrònic que permeta la seua traçabilitat i autenticitat, tot això d’acord amb el que establixen els articles 10 i 11 de la Llei 39/2015. Es recorda que, d’acord amb la normativa vigent, les firmes inserides no tindran validesa.

12. Les sol·licituds es consideraran presentades a l’efecte de la seua tramitació en el moment en què s’obtinga el justificant de registre, tant en la presentació presencial com en la telemàtica.

13. En el cas que la presentació presencial en paper en qualsevol de les formes que preveu l’article 16.4 de la Llei 39/2015 no proporcione hora de registre, es considerarà a l’efecte de l’orde per a la tramitació previst en la base 26.2 que esta s’ha efectuat a les 12:00 hores del migdia de la data que conste com a registre.

14. No s’acceptarà ni es considerarà presentada documentació remesa mitjançant enllaços en el núvol, ja que això no deixa la traçabilitat o l’accessibilitat permanent a estos documents, que resulta imprescindible per a la tramitació correcta de les ajudes.

15. La presentació de sol·licituds o de documentació té habilitat un canal específic que resulta obligatori. Per al cas que la persona sol·licitant utilitze un altre canal (per exemple, el denominat Tràmit Z), haurà d’adjuntar les captures de pantalla, les incidències informàtiques presentades o qualsevol altre element probatori que justifique la impossibilitat d’usar el tràmit específic habilitat i la presentació per altres canals.

*Base 39. Instrucció del procediment i resolució de les ajudes*

1. Les sol·licituds d’ajudes es tramitaran per orde de presentació d’estes, segons la data i hora d’entrada en els registres.

2. Es comprovarà tota la documentació presentada i es verificarà que la sol·licitud complix tots els requisits establits en la convocatòria.

3. Si la sol·licitud presentada està incompleta o presenta defectes, es realitzarà un únic requeriment a les persones interessades perquè, en un termini de deu dies, esmenen la falta o adjunten els documents preceptius, amb la indicació que, si no ho fan, es considerarà que desistixen de la petició, d’acord amb l’article 68 de la Llei 39/2015.

4. Les esmenes o les aportacions de documentació o informació es realitzaran pel canal específic habilitat al respecte, que es pot trobar en la pàgina web de la Conselleria.

5. Serà obligatori presentar telemàticament l’esmena requerida per a les persones jurídiques i la resta de subjectes que especifica l’article 14.2 de la Llei 39/2015, i serà potestatiu per a les persones físiques.

6. L’òrgan competent per a instruir el procediment haurà de requerir a la persona sol·licitant qualsevol altra dada, documents i informes que resulten necessaris per a la tramitació sense que estos afecten la data vàlida per a l’orde de prelació per no afectar el compliment dels requisits de la convocatòria.

7. La persona titular de la direcció general competent en matèria de rehabilitació resoldrà sobre la concessió de l’ajuda sol·licitada, a proposta de l’òrgan col·legiat.

8. L’òrgan col·legiat estarà integrat per un mínim de tres persones amb perfil tècnic i una persona amb perfil jurídic que pertanguen a la Vicepresidència Primera i Conselleria de Servicis Socials, Igualtat i Vivenda.

9. La persona titular de la direcció general competent en matèria de vivenda podrà designar les persones que hagen de suplir els membres de l’òrgan col·legiat en cas d’absència, vacant o malaltia.

10. La tramitació dels expedients correspondrà als servicis centrals i/o territorials de la direcció general amb competències en matèria de rehabilitació.

11. El termini màxim per a resoldre i notificar la resolució serà de TRES MESOS comptats des de la data de presentació de la sol·licitud.

12. En cas que no s’haja rebut una resolució en este termini, la sol·licitud es considerarà DESESTIMADA. Contra la resolució que s’adopte, es podrà recórrer de la manera establida en les convocatòries respectives.

13. En el cas d’obra no iniciada, quan l’actuació proposada requerisca projecte i la sol·licitud incloga inicialment només la memòria, l’òrgan competent podrà dictar una resolució de concessió d’ajuda subjecta expressament a la condició resolutòria que, en un termini màxim de tres mesos des de la notificació de la resolució de concessió, s’aporte el projecte de l’actuació a realitzar corresponent a l’ajuda concedida.

14. La resolució definitiva del procediment de concessió de l’ajuda es realitzarà, una vegada comprovat per l’òrgan competent el compliment íntegre per part de les persones beneficiàries últimes de les ajudes, no només dels requisits que preveuen estes bases reguladores, sinó també de les obligacions que preveu per a les persones beneficiàries de subvencions la Llei 38/2003, de 17 de novembre, general de subvencions, i el seu reglament de desplegament, així com la normativa de la Unió Europea aplicable per a certificar els fons europeus. Així mateix, hauran de garantir que les persones beneficiàries presenten la documentació exigida en el Reial decret 853/2021 i la que figure en les seues respectives convocatòries complementàriament.

15. La persona titular de la direcció general competent en matèria de vivenda dictarà una resolució denegatòria de qualsevol de les sol·licituds d’ajudes que regula esta convocatòria, quan durant la tramitació de l’expedient es detecte qualsevol tipus de falsedat, frau, supòsit de corrupció, supòsit de conflicte d’interessos, frau de llei o incompliment de qualsevol normativa que resulte aplicable.

*Base 40. Modificacions de la resolució de concessió*

1. Els destinataris últims de les ajudes estaran obligats a comunicar immediatament a l’òrgan competent que els haja reconegut l’ajuda qualsevol modificació de les condicions que hagen motivat este reconeixement i que puga determinar la pèrdua sobrevinguda del dret a l’ajuda, tal com establix l’article 6 del Reial decret 853/2021.

2. Excepcionalment, podran autoritzar-se modificacions de la resolució de concessió durant l’execució de les actuacions subvencionades. En este sentit, caldrà presentar juntament amb la comunicació de modificacions una sol·licitud motivada per part dels beneficiaris últims. Ha de concórrer el que es detalla a continuació:

*a*) Les modificacions comunicades no danyen drets de tercers.

*b*) No es tracta de modificacions substancials del projecte o la memòria que alteren la seua naturalesa o ubicació o que comporten un incompliment dels requisits per a considerar-se actuació subvencionable.

*c*) Les modificacions obeïxen a causes sobrevingudes que no es van poder prevore en el moment de la sol·licitud.

*d*) El canvi no suposa pròrrogues del termini d’execució de les actuacions, excepte les ampliacions que concedisca d’ofici l’òrgan competent.

3. Una vegada comunicada la modificació a l’òrgan competent, sempre abans del compliment del termini concedit per a l’execució de les actuacions o que l’obra finalitze, i amb la valoració tècnica prèvia de l’òrgan instructor del procediment, l’òrgan concedent dictarà una resolució en el termini de 15 dies hàbils, que es considerarà desestimada en cas que transcórrega este sense resoldre i notificar la sol·licitud.

*Base 41. Qualificació definitiva i abonament de les ajudes*

1. No serà necessari tornar a aportar la documentació que s’haja facilitat en la sol·licitud d’ajudes, sempre que s’indique en la sol·licitud de qualificació definitiva i s’incloga una llista d’esta que declare que no ha patit modificacions des de la presentació.

2. La persona destinatària última, per si mateixa o, si és el cas, a través del seu representant o el gestor o l’agent de la rehabilitació, haurà de sol·licitar l’abonament de la subvenció telemàticament mitjançant l’imprés normalitzat Sol·licitud de qualificació definitiva i abonament de les ajudes, en el termini màxim de tres mesos des de la finalització del termini màxim concedit per a executar les actuacions, i adjuntar la documentació que es detalla a continuació:

a) Formulari normalitzat de sol·licitud de qualificació definitiva.

b) En el cas que les actuacions requerisquen projecte i s’hagen produït canvis respecte del projecte presentat en el moment de la sol·licitud, s’aportarà el projecte de l’obra realment executada.

c) Certificat de l’inici de les obres firmat per un tècnic titulat competent, o acta de replanteig, firmada i datada per la direcció facultativa, l’empresa constructora i amb el vistiplau de la propietat. En el cas d’una actuació que no requerisca direcció facultativa, el certificat el podrà emetre l’empresa instal·ladora.

d) Certificat final d’obra, quan corresponga, subscrit pel director d’obra i director d’execució de l’obra, si és el cas.

Les obres es consideraran finalitzades en la data que conste en el certificat final d’obra, en el certificat del tècnic que redacte la documentació justificativa, en certificats de l’instal·lador o, en defecte d’això, la que figure en la memòria que acompanyarà la sol·licitud de qualificació definitiva.

e) Certificat de la instal·lació tèrmica, si és el cas, subscrit pel director de la instal·lació o un instal·lador autoritzat, registrat en l’òrgan competent de la comunitat autònoma d’acord amb el RITE.

f) Certificat de la instal·lació elèctrica, si és el cas, subscrit pel director de la instal·lació o un instal·lador autoritzat, registrat en l’òrgan competent de la comunitat autònoma d’acord amb el REBT.

g) Certificat d’eficiència energètica obtingut una vegada realitzades les actuacions elaborat amb el mateix programa reconegut de certificació que l’utilitzat per al certificat previ a la intervenció, subscrit per un tècnic competent, en el qual s’acredite el compliment dels requisits establits per a l’obtenció de l’ajuda, i registrat en el registre de l’òrgan competent de la comunitat autònoma amb posterioritat a la finalització de les obres.

El certificat d’eficiència energètica haurà de contindre la data de la visita efectuada pel tècnic redactor, que haurà de ser posterior a l’execució d’estes.

h) Declaració responsable de la persona beneficiària en què es faça constar el compliment de la normativa de compliment obligat que li siga aplicable.

i) Memòria d’actuació justificativa del compliment de les condicions imposades en la concessió de la subvenció, d’acord amb el que exigixen estes bases i la resolució de concessió de l’ajuda, amb la indicació de les activitats realitzades i dels resultats obtinguts. Esta memòria serà duta a terme i subscrita per un tècnic titulat competent, i indicarà, així mateix, la data d’inici i de conclusió de les actuacions. En cas que hi haja hagut modificacions respecte de les actuacions previstes inicialment, es farà constar el compliment de la normativa de compliment obligat que li siga aplicable.

j) En cas d’AFE-EDIF, documentació justificativa del compliment de DNSH, circularitat, residus, d’acord amb el que es declare en la sol·licitud.

k) Documentació fotogràfica de les obres executades en color. S’inclouran fotografies datades i referenciades a peu de foto de l’execució de les diferents actuacions objecte de subvenció, especialment les relatives a elements que quedaran ocults.

l) Declaració responsable que incloga el detall d’altres ingressos o subvencions que hagen finançat o sol·licitat l’activitat subvencionada amb la indicació de l’import i la seua procedència.

m) Relació certificada i còpia de les comandes i/o els contractes relatius a les actuacions realitzades.

n) Relació certificada i còpia de les factures i dels seus corresponents justificants bancaris de pagament, corresponents a la inversió realitzada i que responguen al pressupost i als contractes presentats. Les factures han d’anar a nom del destinatari últim de l’ajuda o, si és el cas, de l’agent de la rehabilitació si actua en nom seu si així s’ha acordat. En cas que es presente la sol·licitud telemàticament, no serà necessari aportar relació certificada de factures per estar ja incloses en el formulari de sol·licitud.

o) Per als projectes amb una ajuda concedida inferior a 100.000 euros i de manera opcional, podrà entregar-se un compte justificatiu amb l’aportació de justificants de gasto, segons el que preveu l’article 72 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol (modificat per l’article 63 de l’RD Llei 26/2020, pel qual s’eleven els llindars econòmics previstos), amb l’abast que es detallarà en la convocatòria corresponent.

Opcionalment, podrà entregar-se un compte justificatiu amb l’aportació d’un informe d’auditor, segons el que preveu l’article 74 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, amb l’abast que es detallarà en la convocatòria corresponent.

p) Llicències o autoritzacions municipals que siguen necessàries per a realitzar les obres de rehabilitació d’acord amb l’article 78 de la Llei 7/2021, de 29 de desembre, de mesures fiscals, de gestió administrativa i financera i d’organització de la Generalitat 2022.

q) Documentació acreditativa del compliment de les obligacions d’informació, comunicació i publicitat que siguen aplicables.

3. En el cas d’obres acabades abans de la concessió, se sol·licitarà l’abonament de la subvenció telemàticament en el termini màxim de tres mesos des de la notificació de la concessió. La documentació que cal presentar serà la que indica l’apartat anterior.

4. Quan l’òrgan competent aprecie l’existència de defectes corregibles en la justificació presentada pel beneficiari últim, concedirà un termini d’esmena de deu dies hàbils per a corregir-los, i en cas que no es complisca el requeriment d’esmena, s’actuarà segons els termes de la base següent.

5. En el cas que el cost de l’actuació siga inferior al cost inicial previst inclòs en les ajudes, es recalcularà l’import de la subvenció, i esta es podrà minorar si resulta un import d’ajuda inferior al previst inicialment.

6. L’import de l’ajuda no s’incrementarà encara que el cost de l’actuació supere el que s’haja previst inicialment.

7. En el cas que hi haja discordança entre la quantitat reflectida en la liquidació de l’impost sobre construccions, instal·lacions i obres (ICIO) i la presentada en la sol·licitud de l’ajuda, s’haurà d’efectuar a la regularització corresponent de l’ICIO abans de la finalització de la tramitació de l’ajuda, i no es realitzaran abonaments de la subvenció (excepte les bestretes) fins que els documents de la regularització es presenten, i sense perjuí de l’obertura d’un expedient de recuperació, si és el cas.

8. Si l’estalvi de consum d’energia primària no renovable obtingut finalment per comparació entre els certificats d’eficiència energètica de l’edifici abans i després de l’actuació, elaborats els dos amb el mateix programa de certificació reconegut, resulta inferior a l’estimat inicialment en el projecte, la quantia de la subvenció s’ajustarà a l’estalvi obtingut realment segons el que disposa la taula de les bases d’esta orde.

9. Si l’estalvi de consum d’energia primària no renovable obtingut finalment és inferior al 30 %, o no es complixen les exigències relatives a la reducció de la demanda energètica anual global de calefacció i refrigeració establides en l’orde de bases o qualsevol altra exigència de les establides, l’ajuda seria revocada.

10. Comprovada l’execució de l’actuació, així com l’entrega de tota la documentació exigida, s’ordenarà el pagament de la subvenció, amb una referència expressa a la procedència dels fons i una menció del Mecanisme de recuperació i resiliència.

11. En cas que la persona beneficiària de les ajudes no complisca l’obligació de justificació que establix l’apartat precedent, no es pagarà la subvenció i es declararà la pèrdua del dret a cobrar-la, de conformitat amb el que establix l’article 89 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i s’utilitzarà per a això el procediment que preveu l’article 42 de la Llei 38/2003, de 17 de novembre.

12. Si els sol·licitants de les ajudes són persones físiques, la sol·licitud de qualificació definitiva es farà de manera telemàtica llevat que les persones físiques no disposen de mitjans tècnics per a formalitzar la sol·licitud per esta via, i en este cas podran acudir durant el termini de presentació de sol·licituds a les dependències de les direccions territorials de la Conselleria situades en:

*a*) Avinguda d’Aguilera, número 1 (03648 Alacant).

*b*) Plaça del Jutge Borrull, número 4 (12515 Castelló de la Plana).

*c*) Carrer de Gregori Gea, número 27 (46532 València).

Així com en la resta de les possibilitats que preveu l’article 16.4 de la Llei 39/2015, d’1 d’octubre, del procediment administratiu comú.

13. En el cas que realitzen la sol·licitud de qualificació definitiva de manera presencial, hauran d’aportar els documents indicats en estes bases reguladores i els models i les declaracions que estaran a la seua disposició en les dependències que indica el paràgraf anterior. Si la sol·licitud es realitza a través d’un gestor o un agent de la rehabilitació, la presentació haurà de realitzar-se necessàriament de manera telemàtica.

*Base 42. Control i revocació de les subvencions*

1. La Generalitat comprovarà, segons el que establisca el pla de control aplicable durant el procediment de concessió i comprovació de la justificació de subvencions atorgades amb càrrec a les dotacions pressupostàries de la Direcció General de Vivenda, el compliment de les obligacions inherents a l’atorgament de les ajudes.

2. L’incompliment d’estes obligacions, especialment la falta de presentació en termini de la documentació, o la comprovació de la falsedat de les dades aportades a l’expedient, donarà lloc a la revocació de la subvenció concedida i a la devolució de les quanties atorgades, incrementades amb els interessos legals reportats des del moment que es perceben.

3. D’acord amb el que disposa l’article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, es perdrà el dret a la subvenció, o es reintegrarà, quan la subvenció es destine a realitzar una activitat o a complir una finalitat prohibida en el títol VI de la citada Llei 14/2017, de 10 de novembre.

4. En qualsevol cas, serà aplicable el que disposen en matèria de control financer, reintegrament i infraccions i sancions administratives la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i la Llei 38/2003, de 17 de novembre, general de subvencions.

5. El personal de l’òrgan instructor farà les visites de supervisió que es consideren necessàries a les vivendes a les quals s’haja concedit la subvenció, amb l’objectiu de comprovar la realització adequada de l’actuació. Els beneficiaris i els destinataris últims hauran de facilitar l’accés a l’edifici i a les vivendes i tota la documentació relativa a la subvenció se’ls sol·licite.

6. Quan el compliment pel beneficiari o el destinatari últim s’aproxime de manera significativa a la consecució total de l’objecte de la subvenció i ho justifique adequadament, l’import a percebre o, si és el cas, la quantia a reintegrar es determinarà, amb un informe previ de l’òrgan instructor, atenent el principi de proporcionalitat i els criteris següents:

a) El grau de compliment de la finalitat que haja determinat la concessió de la subvenció.

b) L’import de la subvenció efectivament aplicat a l’actuació subvencionada.

c) Qualsevol altre criteri que calga apreciar segons les circumstàncies del cas concret i la naturalesa de la subvenció.

*Base 43. Pèrdua del dret al cobrament i reintegrament de la subvenció*

1. A més de les causes de reintegrament que establix amb caràcter general la Llei 38/2003, general de subvencions, seran causa de reintegrament les següents:

a) Incompliment de qualsevol de les condicions imposades amb motiu de la concessió de les ajudes dels programes objecte d’esta convocatòria, en qualsevol dels supòsits que establix l’article 37 de la Llei 38/2003, així com l’incompliment de les fites, els objectius, els terminis o qualsevol altre aspecte de la normativa amb vinculació al PRTR, d’acord amb l’article 7. sèptima de la Llei 11/2020, de 30 de desembre, de pressupostos generals de l’Estat per a l’any 2021.

Això serà causa d’inici de procediment de reintegrament de les quantitats percebudes i l’exigència de l’interés de demora, des del moment del pagament de la subvenció, i s’aplicarà el procediment de reintegrament que regula el capítol II del títol II de la Llei 38/2003, de 17 de novembre, general de subvencions.

b) Incompliment del principi de DNSH i/o de l’etiquetatge climàtic o de les condicions que arrepleguen l’annex a la CID i els apartats 3, 6 i 8 del component 2 del PRTR, per part dels destinataris últims.

c) Incompliment per part dels destinataris últims de les ajudes dels programes de l’obligació de comunicar immediatament, fins i tot durant la tramitació de la sol·licitud, a l’òrgan instructor, qualsevol modificació de les condicions que puguen motivar o hagen motivat este reconeixement i que puga determinar la pèrdua sobrevinguda del dret a l’ajuda. La no comunicació d’estes modificacions serà causa suficient per a iniciar un expedient de reintegrament de les quantitats que es puguen haver cobrat indegudament.

d) Incompliment per part del destinatari últim de l’obligació de justificació establida en cada programa. En este cas, no es pagarà la subvenció i es declararà la pèrdua del dret al cobrament parcial i, si és el cas, es declararà el reintegrament de la quantia anticipada d’esta, de conformitat amb el que establix l’article 89 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, utilitzant per a això el procediment que preveu l’article 42 de la Llei 38/2003, de 17 de novembre.

e) Incompliment per part de la beneficiària de les condicions, els requisits i les obligacions a què se supediten el reconeixement, la percepció, la justificació i/o el manteniment de les ajudes establides en la resolució de concessió o en el Reial decret 853/2021, de 5 d’octubre, i en este cas s’efectuarà la declaració d’incompliment, i, en conseqüència, es perdrà del dret a la percepció de la subvenció o, quan corresponga, el reintegrament de les quantitats percebudes i l’exigència de l’interés de demora des del moment del pagament fins a la data en què s’acorde la procedència del reintegrament, això sense perjuí d’altres responsabilitats que corresponguen.

2. En el cas de compliment parcial de les condicions establides o la realització en termini de només una part de l’actuació compromesa, donarà lloc a l’ajust i el pagament parcial de l’ajuda atorgada, sempre que no corresponga revocar l’ajuda per incompliment d’altres obligacions essencials o requisits establits en esta orde, i sense perjuí de l’obligació de reintegrament proporcional que corresponga, si és el cas.

CAPÍTOL XI

*Mitjans d’impugnació, protecció de dades i règim jurídic*

*Base 44. Recursos contra la resolució de les ajudes*

1. Contra la resolució de les ajudes, que esgota la via administrativa, es podrà interposar un recurs potestatiu de reposició, en el termini d’un mes a comptar de l’endemà de la notificació d’esta, segons el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la notificació d’esta, de conformitat amb el que establixen els articles 10.1.*a*  i 46.1 de la Llei 29/1998, de 13 de juliol, reguladora de la jurisdicció contenciosa administrativa. En els litigis entre administracions públiques, no es podrà interposar cap recurs en via administrativa.

2. No obstant això, quan una administració interpose un recurs contenciós administratiu contra una altra, podrà presentar una reclamació prèvia de les que preveuen els articles 44 i 46.6 de la Llei 29/1998, de 13 de juliol, reguladora de la jurisdicció contenciosa administrativa.

*Base 45. Protecció de dades de caràcter personal i transparència*

1. La sol·licitud d’inici d’este procediment comporta el tractament de dades de caràcter personal en el marc del que disposa el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. La informació relativa al tractament de les dades de caràcter personal està disponible en el Registre d’activitats de tractament, publicat en la pàgina web de la conselleria competent en matèria de vivenda. En concret, la informació bàsica del tractament és la següent:

a) Nom del tractament: subvencions.

b) Identitat del responsable del tractament: el responsable del tractament de dades personals és la Vicepresidència Primera i Conselleria de Servicis Socials, Igualtat i Vivenda.

c) Finalitat del tractament: gestió i seguiment de sol·licituds i atorgament de subvencions per la Conselleria. Procediment administratiu i gestió comptable, fiscal i administrativa.

d) Exercici de dret: pot exercitar el dret d’accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica, de conformitat amb el que preveu l’enllaç següent: <https://sede.gva.es/va/inicio/procedimientos?id_proc=19928>

e) Reclamacions: sense perjuí de qualsevol altre recurs administratiu o acció judicial, qualsevol persona interessada té dret a presentar una reclamació en l’Agència Espanyola de Protecció de Dades si considera que el tractament de dades personals que la concernixen infringix la normativa en matèria de protecció de dades.

3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar-les dels aspectes següents:

a) La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

b) La possibilitat que l’Administració realitze consultes relacionades amb les seues dades per a comprovar la seua veracitat. Si esta consulta requerix una autorització per llei de les persones les dades de les quals cal consultar, la persona sol·licitant o el seu representant legal haurà d’haver recaptat esta autorització, que ha d’estar disponible a requeriment de l’Administració en qualsevol moment.

c) Del dret a oposició que l’assistix al fet que l’Administració tracte les seues dades, i en este cas haurà de comunicar esta oposició a l’Administració als efectes oportuns.

4. En el cas d’entitats que perceben durant el període d’un any ajudes o subvencions de l’Administració autonòmica o de qualsevol altra entitat enumerada en l’article 2 de la Llei 2/2015, de 2 d’abril, per un import superior a 10.000 euros, hauran de fer-ne la publicitat adequada i indicar almenys l’entitat pública concedent, l’import rebut i el programa, l’activitat, la inversió o l’actuació subvencionada.

5. La difusió d’esta informació es farà preferentment a través de les pàgines web corresponents. En cas que no disposen de pàgina web en què fer la publicitat, podran complir esta obligació en el portal que pose a la seua disposició l’òrgan concedent. Per a això, durant el període de justificació de l’ajuda concedida, haurà de comunicar-ho a l’entitat concedent perquè li done publicitat en el web corresponent.

6. Les persones beneficiàries de la subvenció hauran de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, inclòs el logotip de la Generalitat Valenciana en mitjans de difusió com ara cartells, materials i impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

*Base 46. Règim jurídic aplicable a les bases reguladores i a la convocatòria*

1. Estes bases reguladores i la convocatòria de les subvencions estan subjectes al règim jurídic següent:

a) Preceptes bàsics de la Llei 38/2003, de 17 de novembre, general de subvencions, i del seu Reglament de desplegament, aprovat pel Reial decret 887/2006, de 21 de juliol, sense perjuí de l’aplicació supletòria dels preceptes no bàsics de les dos normes.

b) Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i les seues normes reglamentàries de desplegament.

c) Reial decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del Pla de recuperació, transformació i resiliència.

d) Reial decret 853/2021, de 5 d’octubre, pel qual es regulen els programes d’ajuda en matèria de rehabilitació residencial i vivenda social del Pla de recuperació, transformació i resiliència i la normativa de la Unió Europea.

e) Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19.

f) Llei 8/2023, de 27 de desembre, de pressupostos de la Generalitat per a l’exercici 2024, o, en defecte d’això, la normativa vigent per a l’any en qüestió.

2. En el que no preveja esta normativa, s’aplicaran les normes de dret administratiu o altres d’àmbit nacional o europeu que puguen resultar aplicables.

3. No cal establir clàusules de responsabilitat social, d’acord amb l’article 19.2 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, ja que el procediment per a l’atorgament d’estes ajudes és el de concurrència no competitiva, segons l’article 62 del Reial decret llei 36/2020, de 30 de desembre, i el criteri per a la concessió d’ajudes és l’orde de presentació de les sol·licituds, i no és possible, per tant, establir altres criteris de valoració de les sol·licituds.

CONVOCATÒRIA

*Apartat 1. Objectiu*

1. Es realitza la convocatòria d’ajudes per als anys 2024, 2025 i 2026 de les ajudes regides pel Reial decret 853/2021 a projectes de rehabilitació energètica d’edificis, vivendes i elaboració del llibre de l’edifici i la redacció de projectes de rehabilitació realitzades a la Comunitat Valenciana d’acord amb el que establixen les bases reguladores que regixen estes ajudes.

2. El règim de concurrència no competitiva, els objectius CID als quals contribuïxen les presents ajudes, els beneficiaris, les actuacions subvencionables, així com les seues condicions són els establits en les bases reguladores.

*Apartat 2. Crèdits pressupostaris i quantia de les ajudes*

1. El finançament de les ajudes regulades en esta convocatòria es farà amb càrrec a les aplicacions pressupostàries C44500817NF28036, línia S1123, Ajudes del Pla de recuperació, transformació i resiliència per a la rehabilitació en edifici i la millora de l’eficiència energètica en vivendes, i A54780679DZ68941, línia S1124, MRR ajudes del PRTR per a l’elaboració del llibre de l’edifici existent i la redacció de projectes de rehabilitació, dotades les dos íntegrament amb l’aportació de fons per part del Ministeri de Vivenda i Agenda Urbana, procedents de l’Instrument europeu de recuperació Next Generation EU. La quantia total màxima de les ajudes a concedir en esta convocatòria serà inicialment de 92.771.736,00 euros i es distribuiran de la manera següent:

|  |  |  |  |
| --- | --- | --- | --- |
| *Exercici pressupostari (anualitat)* | *X64614143OT71234*  *Línia S1123 (en euros)* | | *T14863200NJ95527*  *Línia S1124 (en euros)* |
| *Programa 3, Ajudes en edifici* | *Programa 4, Ajudes en vivenda* | *Programa 5, Ajuda a la redacció de projectes* |
| 2024 | 72.295.922,00 | 2.000.000,00 | 100.000,00 |
| Total convocatòria | 30.301.049,00 | | |

  

2. No obstant això, si es complix algun dels supòsits que preveu l’article 58.2 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, així com el que disposa l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la quantia total màxima prevista en la taula anterior es podrà augmentar o disminuir, mitjançant una resolució de la Vicepresidència Primera i Conselleria de Servicis Socials, Igualtat i Vivenda. Esta resolució es publicarà en el *Diari Oficial de la Generalitat Valenciana*  prèviament a la resolució de concessió de les ajudes.

3. La concessió de l’ajuda queda condicionada a l’existència de crèdit adequat i suficient en el moment de la resolució de concessió.

*Apartat 3. Criteris de valoració i documentació a presentar*

1. Els criteris de valoració i la documentació a presentar seran els plantejats en les bases reguladores que regixen esta convocatòria i no s’establiran criteris o documentació addicionals en esta convocatòria.

*Apartat 4. Termini i forma de presentació de sol·licituds*

1. El termini per a presentar la sol·licitud d’ajudes s’iniciarà en un període de 15 dies hàbils des de la seua publicació en el *Diari Oficial de la Generalitat Valenciana*  i finalitzarà el 27 de febrer de 2026, els dos inclusivament.

2. El termini per a sol·licitar la inscripció com a gestor o agent de la rehabilitació en els registres corresponents creats a este efecte s’iniciarà a partir de l’endemà de la publicació d’esta orde en el *Diari Oficial de la Generalitat Valenciana*, i finalitzarà el 20 de febrer de 2026, inclusivament.

3. Una vegada esgotats els fons destinats a la concessió d’estes ajudes, no s’admetran a tràmit sol·licituds d’ajudes amb càrrec a este programa d’ajudes, independentment de la llista de reserva provisional que establix la base 4a d’esta convocatòria.

4. L’incompliment del termini de sol·licitud determinarà automàticament l’exclusió de la convocatòria.

5. D’acord amb el que establixen les bases reguladores, la presentació i el procediment de tramitació seran telemàtics, i es requerirà que les sol·licituds, els escrits i les comunicacions es presenten davant del Registre electrònic de la Conselleria, i hauran d’estar firmades electrònicament mitjançant una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, i expedit per la Generalitat o per qualsevol altre prestador de servicis de certificació amb el qual la Generalitat haja firmat el conveni oportú.

6. En el cas que els sol·licitants de les ajudes no disposen de mitjans tècnics per a formalitzar la sol·licitud per esta via, podran acudir durant el termini de presentació de sol·licituds a les dependències de la Conselleria situades a:

– Avinguda d’Aguilera, número 1 (03730 Alacant).

– Plaça del Jutge Borrull, número 4 (12903 Castelló de la Plana).

– Carrer de Gregori Gea, número 27 (46266 València).

Així com en la resta de les possibilitats que preveu l’article 16.4 de la Llei 39/2015, d’1 d’octubre, del procediment administratiu comú.

*Apartat 5. Termini de resolució d’ajudes, notificació i recursos*

1. La persona titular de la direcció general competent en matèria de rehabilitació, per delegació de la persona titular de la conselleria competent en matèria de vivenda i rehabilitació, resoldrà sobre la concessió de l’ajuda sol·licitada sobre la base de la Resolució de 15 de maig de 2024, de la vicepresidenta segona del Consell i consellera de Servicis Socials, Igualtat i Vivenda, sobre delegació de l’exercici de competències en determinats òrgans de la Vicepresidència Segona i Conselleria de Servicis Socials, Igualtat i Vivenda.

2. Contra la resolució de les ajudes, que esgota la via administrativa, es podrà interposar un recurs potestatiu de reposició, en el termini d’un mes a comptar de l’endemà de la notificació d’esta, segons el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la notificació d’esta, de conformitat amb el que establixen els articles 10.1.*a*  i 46.1 de la Llei 29/1998, de 13 de juliol, reguladora de la jurisdicció contenciosa administrativa. En els litigis entre administracions públiques, no es podrà interposar cap recurs en via administrativa. No obstant això, quan una administració interpose un recurs contenciós administratiu contra una altra, podrà presentar una reclamació prèvia de les que preveuen els articles 44 i 46.6 de la Llei 29/1998, de 13 de juliol, reguladora de la jurisdicció contenciosa administrativa.

*Disposició final. Eficàcia*

Esta orde tindrà efecte des de la seua publicació en el *Diari Oficial de la Generalitat Valenciana*.

  

València, 19 de desembre de 2024

Susana Camarero Benítez

Vicepresidenta primera i consellera de Servicis Socials, Igualtat i Vivenda